title: Long drink

text: Kotimaisia long drink -juomia tehtiin ensimmäistä kertaa vuoden 1952 Helsingin olympialaisia varten, jotta ravintoloissa olisi valmiita drinkkejä suurelle matkailijamäärälle. Makuja oli kaksi: harmaavärinen ginistä ja greippilimonadista valmistettu "Gin Long Drink" sekä kellertävä brandystä ja pommacista valmistettu "Brandy Long Drink". Olympialaisten yhteydessä myös baaritiskitarjoilu sallittiin. Alkoholiliike (Alko) antoi juoman valmistuksen hoidettavaksi Oy Hartwall Ab:lle, ja sitä oli alun perin tarkoitus tehdä vain olympialaisten ajalle. Juoma kuitenkin saavutti suuren suosion Helsingissä, minkä johdosta Alkoholiliike otti sen myyntiin ympäri Suomea. Juoma oli Alkoholiliikkeen myyntiluettelossa ensi kerran keväällä 1952, jolloin yhden pullon hinnaksi ilmoitettiin 7 markkaa (nyk. rahassa 2,02 € (2011))


title: Long drink

text: Koska juoman valmistamiseen toimeksiannon saanut Hartwall oli vain virvoitusjuomia ja kivennäisvesiä valmistava yhtiö, pullotettiin ensimmäiset lonkerot kivennäisvesipulloihin. Myöhemmin lainsäätäjät katsoivat juoman sekoittuvan virvoitusjuomiin, joten asetukseen lisättiin maininta, ettei juomaa saanut pullottaa normaaleihin virvoitusjuomapulloihin. Tämän jälkeen juomaa alettiin pullottaa olutpulloihin, kuten Hartwall ja Oy Sinebrychoff Ab tekevät edelleen, ja tämän jälkeen mataliin lyhytkaulaisiin ja lasisiin stubby-kertakäyttöpulloihin, joiden väri oli myöhemmin ruskea. Tämän jälkeen käyttöön tulivat sekä ruskeat muovipullot että tölkit.


title: Long drink

text: Aina vuoteen 1995 asti Alko valvoi alkoholinvalmistusta Suomessa, joten se myös valitsi kilpailutuksen kautta long drink -juoman valmistajan. Vuoteen 1979 asti valmistaja oli Hartwall. Brandylonkeron valmistus lopetettiin 1970-luvulla, eikä varsinainen lopetussyy ole koskaan selvinnyt. Tunnetuin arveltu syy on ollut, että suosittu juoma maistui liian hyvältä ja viranomaiset pelkäsivät sen rohkaisevan liikakäyttöön. Sen tilalle tuli Campari-soodan kaltainen juoma, jota ei kuitenkaan valmistettu pitkään. Vuosina 1980—1989 juomaa valmisti Oy Mallasjuoma, ja tämän jälkeen viimeinen yksinoikeudella juomaa valmistanut yhtiö oli Oy Sinebrychoff Ab vuosina 1990—1994.


title: Long drink

text: Vuoden 1995 uuden alkoholilainsäädännön jälkeen kaikki panimot ovat saaneet valmistaa lonkeroita. Uusi tilanne mahdollisti myös 1990-luvulta alkaen suosioon tulleet niin sanotut talon lonkerot. Ravintolat valmistavat nämä juomat sekoittamalla 2 cl giniä hanasta laskettavaan long grape -juomaan. Uusi alkoholilaki mahdollisti keskioluen lisäksi myös käymisteitse valmistetun, enintään 4,7-prosenttisen lonkeron myynnin ruokakaupoissa ja kioskeissa. 1990-luvulla lonkeron kulutus oli Suomessa 2—4 litraa per henkilö.


title: Long drink

text: Vuonna 2008 lonkeron kulutus koko maassa oli 28,4 miljoonaa litraa eli saman verran kuin siiderien (28,8 miljoonaa litraa), mikä tarkoitti noin 5,5 litraa per henkilö.


title: Long drink

text: "Brandy Long Drink" (brandylonkero) palasi markkinoille alkukesästä 2009 Laitilan Wirvoitusjuomatehtaan valmistamana, ja se saavutti suuren suosion. Juomien alkuperäiset vuoden 1952 reseptit ovat Hartwallin hallussa, joten uuden reseptin kehitti italialainen Laitilan Wirvoitusjuomatehtaan tuotekehityspäällikkö Nicola Cafaro. Juoma kuitenkin valmistetaan alkuperäisen kaltaisesti eli tisleistä. Samoin ainesosat ovat samat kuin alkuperäisessä. Pehmeää brandya leikataan korkealaatuisella väkiviinalla, ja näin saadaan aikaiseksi jaloviinaa, eli niin sanottua leikattua konjakkia, jota taas on jatkettu Pommacin kaltaisella tammitynnyrissä kypsytetyllä hedelmäjuomalla. Tilavuudeltaan 0,33 litran suuruisiin pulloihin pullotetun juoman alkoholipitoisuus on 5,5 tilavuusprosenttia.


title: Long drink

text: 2000-luvulla lonkeroa on viety myös ulkomaille. Hartwall Original Long Drink on nykyisin myynnissä Suomen lisäksi Virossa, Latviassa, Ruotsissa, Alankomaissa, Belgiassa, Isossa-Britanniassa, Espanjassa, Israelissa, Ghanassa, Thaimaassa, Hongkongissa ja Japanissa. Juoma on ollut menestys ulkomaillakin. Vuonna 2018 lonkeron myynti alkoi Yhdysvalloissa, jossa sitä valmistaa lonkerohanketta varten perustettu suomalais-amerikkalainen startup-yritys, The Long Drink Company.


title: Long drink

text: Vuoden 2018 alussa voimaan tulleessa alkoholilain uudistuksessa elintarvikeliikkeissä myytävien alkoholijuomien enimmäisvahvuus nostettiin 4,7 %:sta 5,5 %:n ja samalla poistui myös valmistustaparajoite, jossa alkoholin piti olla valmistettu käymisteitse. Tämä mahdollisti aidon, ginipohjaisen lonkeron myynnin ruokakaupoissa, kioskeissa ja huoltoasemilla. Lainmuutoksen myötä toukokuuhun 2018 mennessä lonkeroiden litramyynti kasvoi lähes 50 prosenttia, kun taas siiderien myynti laski.


title: Long drink

text: Nykyään long drink valmistetaan jokseenkin samoin kuin virvoitusjuoma. Prosessiin kuuluu ylimääräisenä vaiheena alkoholin lisääminen. Tilavuusprosentiltaan enintään 4,7- mutta yli 2,8 lonkeroiden alkoholi oli vuoteen 2018 saakka lainsäädännöllisistä syistä tehtävä käymisteitse. Täysin erilaisen valmistusprosessin takia kyseisillä juomilla ei nimestään huolimatta ole juurikaan yhteistä alkuperäisen ginipohjaisen lonkeron kanssa. Vahvemmat long drinkit yleensä sekoitetaan 1950-luvun alkuperäisen reseptin tapaan tislatusta alkoholista, mutta 2000-luvulla myös Alkoon ja ravintoloihin on tullut myyntiin kokonaan ja osittain käymisteitse valmistettuja lonkeroita. Myös miedot long drinkit (noin 2,6%) oli ennen lainmuutosta tehty ginisekoituksesta, koska lainsäädännössä niitä ei luokiteltu alkoholijuomiksi eivätkä valmistustaparajoitteet koskeneet niitä. Lonkeroita on nykyään useita eri makuja (muun muassa karpalo), mutta greippi on pysynyt suosituimpana.


title: Long drink

text: Joidenkin uuden sukupolven long drinkien etiketeissä ja jopa tuotenimissä esiintyy harhaanjohtavasti englannin kielen viinirypälettä merkitsevä sana "grape", vaikka juomat ovat greipin () makuisia.


title: Long drink

text: Nimitys "long drink" on englantia ja tarkoitti alun perin tietynlaisia alkoholijuoma-annoksia, jotka ravintolahenkilökunta sekoitti asiakkaitten nautittaviksi. Nähtävästi ainoastaan Suomessa ilmaus on vakiintunut tarkoittamaan samantapaisia tehdasvalmisteisia juomia ja etenkin gini-greippisekoitusta.


title: Long drink

text: Lempinimi "lonkero" lienee ollut käytössä puhekielessä viimeistään 1970-luvulla, jolloin Reijo Tani levytti Toivo Kärjen säveltämän ja Juha Vainion sanoittaman musiikkikappaleen "Hei punkero, tuo lonkero".


title: Long drink

text: Tunnetuin ja ensimmäinen long drink on Hartwall Original Long Drink, joka on Koskenkorvaa vuotta vanhempi juoma. Muita yleisiä long drink -merkkejä ovat Sinebrychoffin Fresh, Garage ja Sinebrychoff Long Drink sekä Hartwallin Cool Grape Long Drink ja Otto, jotka kaikki ovat joko kokonaan tai osittain käymisteitse valmistettuja.


title: Long drink

text: Long drink -juomat ovat suosittuja myös Virossa. Tunnetuimpia long drink -merkkejä ovat kahden panimon tuotteet: Saku õlletehas; Long Drink Grapefruit, Saku ZIP Long Drink Cranberry, Saku ZIP Long Drink Kaktus-Sidrun ja Saku ZIP Long Drink Watermelon. A.Le Coq -panimon tuotteita ovat Long Drink Grapefruit, Long Drink Mojito, Long Drink Safari Sunrise, Long Drink Cosmo ja Long Drink Safari.


title: Long drink

text: Vuonna 1998 perustettiin Suomen Lonkeroyhdistys, jonka tarkoituksena on kehittää ja edistää suomalaista long drink -kulttuuria. Yhdistys järjesti vuosittaista Lonkerofestivaalit-nimistä tapahtumaa vuosina 2002—2009.


title: Takaisinkytkentä

text: Takaisinkytkennässä (engl. "feedback") järjestelmän lähtösignaali ohjataan takaisin järjestelmän alkuun tulosignaaliksi. Takaisinkytkentä on siis silmukka, jonka kautta järjestelmän aiemmin tuottama informaatio vaikuttaa sen myöhemmin tuottamaan informaatioon.


title: Takaisinkytkentä

text: Takaisinkytkennällä voidaan joko vahvistaa (positiivinen takaisinkytkentä) tai heikentää (negatiivinen takaisinkytkentä) järjestelmän häiriöitä, eli järjestelmän lähtöä muokkaavia tekijöitä.


title: Takaisinkytkentä

text:
Takaisinkytkennän käyttökohteita ja esiintymismuotoja ovat mm:
Lisäksi mm. esiintymisestä ja johtamisesta saatavaa palautetta sekä asiakaspalautetta voidaan pitää takaisinkytkentänä, joissa toimintaa muokataan aiemman toiminnan perusteella. Takaisinkytkentä on kuitenkin vahvasti tekniikkaan liittyvä termi, toisin kuin englannin kielen "feedback," joka voi tarkoittaa sekä palautetta että takaisinkytkentää.


title: Takaisinkytkentä

text: Negatiivinen takaisinkytkentä pyrkii minimoimaan tulo- ja lähtösignaalin eron.


title: Takaisinkytkentä

text: Negatiivisella takaisinkytkennällä voidaan mm:


title: Takaisinkytkentä

text: Negatiivisella takaisinkytkennällä voidaan siis parantaa useita signaalin ominaisuuksia, mutta samalla se heikentää signaalin vahvistusta. Negatiivinen takaisinkytkentä ei myöskään takaa systeemin stabiiliutta.


title: Takaisinkytkentä

text: Negatiivisesti takaisinkytketyn systeemin siirtofunktio on muotoa:


title: Takaisinkytkentä

text: Esimerkki negatiivisesta takaisinkytkennästä:


title: Takaisinkytkentä

text: Kuvan 2 sininen käyrä kuvaa systeemin askelvastetta. Kuvitellaan, että systeemiin on kytkeytynyt signaalia vaimentava häiriö. Vihreä signaali kuvaa takaisinkytketyn systeemin askelvastetta, ja kuinka se korjaa virhettä tulo- ja lähtösignaalin välillä.


title: Takaisinkytkentä

text: Positiivinen takaisinkytkentä pyrkii vahvistamaan tulo- ja lähtösignaalin eroa. Positiivinen takaisinkytkentä johtaa systeemin arvon eksponentiaaliseen kasvuun tehden siitä epästabiilin. Positiivisella takaisinkytkennällä on kuitenkin useita tärkeitä käyttösovelluksia.


title: Takaisinkytkentä

text: Positiivisesti takaisinkytketyn systeemin siirtofunktio on muotoa:


title: Takaisinkytkentä

text: Elektroniikassa positiivista takaisinkytkentää sisältäviin sovelluksiin lukeutuvat mm.


title: Takaisinkytkentä

text: Negatiivista takaisinkytkentää sisältäviä sovelluksia taas ovat esimerkiksi


title: Mod (nuorisokulttuuri)

text: Mod (engl. "the Mods") oli Lontoossa 1960-luvun keskivaiheilla vaikuttanut nuorisokulttuuri, jota jäljiteltiin myös muualla maailmassa. Mod-kulttuuri heräsi henkiin 1970-luvun lopun Britanniassa ja on nykyisin kultti-ilmiö monissa eri maissa.


title: Mod (nuorisokulttuuri)

text: Mod-termi on tiettävästi lyhenne englannin sanasta "modernist". Mod-kulttuurin katsotaan heijastaneen elintason kasvua, joka mahdollisti brittiläisille työväenluokan ja alemman keskiluokan nuorille oman ekslusiivisen tyylikultin luomisen. Modit pyrkivät kohti itsetietoisen modernia ja vauhdikasta elämäntapaa, johon kuuluivat nopeasti muuttuvien pukeutumiskoodien mukainen nuorekasta tyylikkyyttä tavoitteleva vaatetus, skootterit ja uudenlainen, valtavirrasta eroava populaarimusiikki. Modit olivat ensimmäinen eurooppalainen nuorisoliike, joka kuunteli jamaikalaista musiikkia (ska). Modien suosikkeja olivat myös eräät lontoolaiset rockyhtyeet, kuten The Who ja Small Faces, sekä yhdysvaltalainen soul. Mod-kulttuurin "kultakautta" olivat vuodet 1963–1965.


title: Mod (nuorisokulttuuri)

text: Mod-kulttuurin keskuudessa esiintyi huumausaineiden, varsinkin amfetamiinin käyttöä. Modien joukkotappelut "rockersien" eli mustaan nahkaan pukeutuvien moottoripyöräilijänuorten kanssa herättivät huomiota. Mod-kulttuurin piiristä löytyi erilaisia alaryhmiä, joista proletaarisin ja maskuliinisin ("hard mods") muodostui 1960-luvun lopulla skinhead-kulttuuriksi. Varsinainen mod-kulttuuri hävisi tai ainakin marginaalistui 1960-luvun lopussa.


title: Mod (nuorisokulttuuri)

text: Mod-kulttuuri elpyi 1970-luvun lopun Isossa-Britanniassa eräänlaisena punk-kulttuurin rinnakkaisilmiönä. Tähän myötävaikuttivat mod-tyylin omaksunut rockyhtye The Jam, jonka debyyttialbumi ilmestyi vuonna 1977, sekä mod-kulttuuria kuvaillut elokuva "Quadrophenia" vuodelta 1979.


title: Mod (nuorisokulttuuri)

text: Modeihin yhdistetään heidän suosimansa kapeat puvut ja solmiot, italialaiset skootterimerkit Lambretta ja Vespa sekä päällystakkina käytetty Yhdysvaltain armeijan M51-maihinnousutakki eli niin kutsuttu "fishtail parka". Modit suosivat skoottereita, koska niiden umpinainen runko suojasi hienoja vaatteita likaantumiselta; maihinnousutakkia käytettiin ajaessa samasta syystä.


title: Mod (nuorisokulttuuri)

text: Modien suosimia vaatesuunnittelijoita olivat esimerkiksi Ben Sherman ja Fred Perry.


title: Rommi

text: Rommi on sokeriruo’osta valmistettava väkevä alkoholijuoma. Rommeja valmistetaan etenkin Karibianmeren alueella. Rommit jakautuvat kahteen pääluokkaan sen mukaan, onko ne valmistettu sokeriruo’on mehusta vai melassista. Rommin alkoholipitoisuus on tyypillisesti noin 40 tilavuusprosenttia, mutta erityisväkevissä rommeissa se voi olla jopa 75.


title: Rommi

text: Sanan "rommi" (engl. "rum") alkuperä on epävarma. Yleisen teorian mukaan nimi tulee englannin kielen sanasta "rumballion", "rumscullion" tai "rumbustion", ’elämöinti’, ’metelöinti'. Sana on saattanut tulla myös ranskan kielen sanasta "arôme", ’aromi’, ’tuoksu'. Muita ehdotuksia sanan alkuperälle ovat latinankielinen sokeriruo’on nimi "saccharum" sekä hollantilaisten merimiesten lempinimi "rummers", joka tuli sanasta "roemer", ’juomalasi’. Rommia on kutsuttu myös muilla nimillä kuten "Nelson’s blood", "kill-devil", "devil’s death", "Barbados water," "redeye" ja "rumbo".


title: Rommi

text: Rommin valmistus alkoi eurooppalaisten tuodessa vuonna 1493 sokeriruo’on Karibialle, missä se kasvoi erityisen hyvin. Karibianmeren saarilla aloitettiin sokerin valmistus ja huomattiin, että valmistuksessa jäljelle jäänyt melassi saatiin käymään. Käynyt melassi tislattiin ja tuloksena saatiin rommia.Rommilla uskottiin olevan parantavia vaikutuksia, ja sitä juotiin trooppisen ympäristön aiheuttamiin sairauksiin. Sokeriplantaasien omistajat myivät rommia edullisesti laivaston aluksille, jotta ne viettäisivät aikaansa saarten lähistöllä suojana merirosvoilta. Laivastoissa ruvettiinkin jakamaan miehistölle rommia sen hyvän säilyvyyden vuoksi. Alkoholista johtuvien ongelmien vuoksi rommia jouduttiin laimentamaan vedellä. Laimennettua rommiannosta alettiin kutsua nimellä "grog" (grogi). Pitkillä merimatkoilla huomattiin myös, että rommin maku parani sen ikääntyessä.


title: Rommi

text: 1700-luvulla rommista tuli Ison-Britannian suosituin juoma syrjäyttäen ginin. Samalla Britanniassa säädettiin laki, jossa kiellettiin siirtokuntien välinen kaupankäynti väkijuomilla. Siitä seurasi massiivinen rommin salakuljetus Isossa-Britanniassa. Myöhemmin kehitettiin keino saada sokerijuurikkaasta sokeria, ja Karibian sokerin valmistus romahti. Melassia ei saatu enää entisiä määriä, joten rommin valmistus väheni.


title: Rommi

text: Rommi valmistetaan joko sokeriruo’osta puristetusta nesteestä tai sokerinvalmistuksen yhteydessä jäljelle jääneestä melassista. Tislauksen jälkeen rommi on tulisen ja raa’an makuista. Sen vuoksi rommi yleensä ikäännytetään, useimmiten tammitynnyreissä, jolloin sen maku muuttuu pehmeämmäksi ja hienommaksi. Ikäännyttäminen voi viedä yhdestä kolmeenkymmeneen vuotta tai jopa kauemmin. Ikäännyttämisen aikana rommista tulee ensin kullanväristä ja myöhemmin tummemman ruskeata.


title: Rommi

text: Useimmat rommit ovat sekoituksia, joskus jopa 20 erityyppisestä rommista. Eri rommilaatujen ja -erien yhdistäminen tuottaa tasalaatuista rommia. Sekoittamisen jälkeen rommin annetaan olla vielä jonkin aikaa tynnyrissä ennen laimentamista ja pullotusta.


title: Rommi

text: Rommeilla ei ole kansainvälistä luokitusstandardia, ja rommien kansalliset luokitukset vaihtelevat.


title: Skinhead

text: Skinhead-kulttuuri on nuorisokulttuuri, joka syntyi Isossa-Britanniassa 1960-luvulla ja on sittemmin levinnyt moniin muihin maihin. Suomen kielessä käytetään usein myös lyhennettä skini.


title: Skinhead

text: Alkuperäisten skinheadien katsotaan olleen työläisnuoria, jotka yhdistelivät mod-liikkeeseen palautuvan nuorisokulttuurin piirteitä (oma hius- ja pukeutumistyyli sekä populaarimusiikki) brittiläisen työväenluokan perinteiseen arvomaailmaan, joka korosti muun muassa aggressiivista maskuliinisuutta, pub-elämää ja ruumiillisen työn arvostusta. Ensimmäinen skinhead-sukupolvi omaksui käyttäytymiseensä ja elämäntapaansa joitakin piirteitä mustaihoisilta jamaikalaisilta maahanmuuttajanuorilta, joita kutsuttiin nimellä rudeboy. Skinheadit kohtasivat maahanmuuttajanuoria muun muassa yhteisillä rakennustyömailla.


title: Skinhead

text: Skinhead-kulttuurin synty liittyi tilanteeseen, jossa Ison-Britannian perinteinen työväenkulttuuri oli rakennemuutoksen seurauksena häviämässä. Brittiläisen skinhead-liikkeen synty ja kasvu onkin nähty protestina perinteisen elämäntavan hajoamiselle.


title: Skinhead

text: Skinhead-kulttuuri oli jo häviämässä, kunnes se syntyi 1970-luvun lopun Isossa-Britanniassa uudestaan punkin mukana. Tällöin pakistanilaiset maahanmuuttajat joutuivat joidenkin skinhead-joukkioiden aggressioiden kohteeksi. Maahanmuuttajavastaiset ryhmät alkoivat värvätä skinheadeja jäsenikseen, ja lopulta skinheadia alettiin pitää uusnatsin synonyyminä.


title: Skinhead

text: Joillekin skinheadeille on ominaista avoin suvaitsemattomuus, poliittinen rasismi sekä näkemys ongelmien ratkaisemisesta väkivallan avulla. Maahanmuuttajavastaisuus on Suomessakin näkynyt rasististen skinheadien harjoittamana maahanmuuttajien pahoinpitelyinä ja jopa tappoyrityksinä.


title: Skinhead

text: Myös ei-rasistisia skinheadeja on olemassa monissa maissa. Heitä pidetään alkuperäisen 1960-luvun skinhead-kulttuurin jatkajina. Perinteisiä, ei poliittisia skinhead-arvoja vaalivia kutsutaan nimillä "tradskins" (traditional skinheads) tai pelkästään nimellä "skinheads". Poliittisesti suuntautuneita ei-rasistisia skinheadeja kutsutaan yleisesti erilaisilla lyhenteillä, kuten esimerkiksi "SHARP" (Skinheads Against Racial Prejudice, ”skinheadit rotuennakkoluuloja vastaan”), "ARA" (Anti-Racist Action, ”rasisminvastainen toiminta”), "Redskins" (”punaiset” eli vasemmistolaiset skinit) ja "RASH" (Red and Anarchist Skinheads, ”punaiset anarkisti-skinheadit”). Näiden ryhmien vaikutus Suomessa on erittäin vähäinen verrattuna esimerkiksi Ruotsiin tai Saksaan.


title: Skinhead

text: 1960-luvulla skinheadien musiikkia olivat esimerkiksi soul, ska, bluebeat ja rocksteady. Nykyisistä musiikkityyleistä skinheadeihin yhdistetään lähinnä ska, rocksteady, R.A.C., tai skinhead-reggae, punk ja punkin alalaji oi!. Myös kansallissosialistinen black metal on saanut jonkin verran suosiota rasististen skinheadien keskuudessa.


title: Skinhead

text: Tyylillisesti kaikkia skinhead-kulttuurin alalajeja yhdistää usein lyhyeksi ajellut hiukset. Naisilla yksi yleisistä hiustyyleistä on chelsea, jossa takahiukset ovat siilit tai lyhyet ja jäljelle on jätetty otsatukka ja etuhiukset. Muita skinhead-tyylin tunnusmerkkejä ovat muun muassa maihinnousukengät, henkselit, farkut, sta-prest housut, maastohousut, pikee- tai kauluspaidat (Ben Sherman, Fred Perry, Lambretta, Original Penguin, Hooligan, PitBull Germany, Thor Steinar jne), neulepaidat tai neuletakit, harrington-, farkku-, donkey-, pilotti-, ja crombietakit. Tavanomaisia ovat myös ylös käännetyt lahkeet. Joissain tapauksissa vaatemerkkien perusteella ilmaistaan poliittista kantaa, esimerkiksi tietyt merkit ovat profiloituneet rasististen skinheadien suosimiksi, joka on johtanut siihen, että useat skinheadit karttavat kyseisiä vaatemerkkejä.


title: Skinhead

text: Henkseleiden ja kengännauhojen väreillä saattaa olla merkitystä joillekin poliittisesti suuntautuneille ryhmille, ja se saattaa vaihdella paikkakunnasta, kaupungista tai maasta riippuen. Väriluokittelusta on kuitenkin yleisellä tasolla luovuttu ja värit ovat lähinnä muotiasia.


title: Skinhead

text: Suomessa maahanmuuttovastaiset skinheadit ovat näkyvimmin toimineet joissain kaupungeissa. 1990-luvulla tulivat tunnetuiksi Joensuun skinit, jotka hyökkäilivät muun muassa ulkomaalaisten ja punkkarien kimppuun. Näiden skinien toiminta ei ollut kovin järjestynyttä, koska monet olivat alaikäisiä. Näiden toiminta laantui, kun heitä joutui vankilaan tai muutti kaupungista pois.


title: Matti Pekkanen

text: Teuvo Matias (Matti) Pekkanen (1. marraskuuta 1925 Ähtäri – 17. huhtikuuta 2004 Helsinki) oli 1970-luvulta alkaen vahva suomalaisen talouselämän taustavaikuttaja. Pekkanen oli koulutukseltaan diplomi-insinööri.


title: Matti Pekkanen

text: Pekkanen oli Suomen työnantajain keskusliiton (STK) neuvottelujohtajana vuosina 1973–1975. STK:n jälkeen hän siirtyi valtakunnansovittelijaksi. Suomen metsäteollisuuden keskusliiton toimitusjohtajana hän toimi vuodet 1979–1990.


title: Matti Pekkanen

text: Pekkasen mukaan on nimetty ”pekkaspäivät” eli työajan lyhennysvapaa, jotka syntyivät tulopoliittisten ratkaisujen yhteydessä 1984 ja jotka otettiin käyttöön työajan lyhentämiseksi.


title: Matti Pekkanen

text: Hänen veljensä oli Suomen Kunnallisliiton toimitusjohtaja Paavo Pekkanen.


title: Juppiter

text: Juppiter () on alun perin roomalaisten taivaan- ja sen ilmiöiden jumala, sittemmin heidän ylijumalansa. Nimi esiintyy myös muodossa Jupiter. Kohdattuaan kreikkalaiset roomalaiset samaistivat Juppiterin kreikkalaiseen Zeukseen.


title: Juppiter

text: Juppiter oli myös Rooman valtion jumala, jota palvottiin Capitolium-kukkulalla olevassa Rooman suurimmassa temppelissä. Jupiterin ohella temppelissä palvottiin tämän vaimoa Junoa ja tytärtä Minervaa, jolloin puhuttiin Capitoliumin kolminaisuudesta.


title: Juppiter

text: Juppiter tunnettiin useilla lisänimillä, jotka kuvaavat jumalan eri osapuolia ja tehtäviä. Näitä olivat mm:


title: Juppiter

text: Juppiterille oli pyhitetty kotka ja tammi sekä Jupiter-planeetta.


title: Juppiter

text: Juppiterin genetiivimuoto latinassa on "Iovis". Tästä tulee muun muassa termi "joviaalinen". Juppiter-muoto tulee latinannoksesta "Zeu-pater", eli Zeus-isä. Juppiter olikin roomalaisten Zeus.


title: Juppiter

text: Juppiter oli Saturnuksen ja Rhean poika. Juppiterin vaimo oli Juno, ja hänellä oli tyttäret Minerva ja Fortuna.


title: Giant Robot

text: Giant Robot (tunnettu myös nimellä Giant Räbät) on helsinkiläinen yhtye. Se julkaisi ensimmäisen omakustanne-EP:n vuonna 1997 ja heiltä on vuoteen 2006 mennessä ilmestynyt kolme pitkäsoittoa.


title: Giant Robot

text: Giant Robotin musiikki on sekoitus elektronista ja instrumenteilla soitettua musiikkia, jonka tyyli sivuaa hip hopia, dubia, funkia ja etenkin live-esiintymisissä myös krautrockia.


title: Giant Robot

text: Suuren yleisön tietoisuuteen yhtye nousi vuonna 1999 julkaistulla ”Helsinki Rock City” -kappaleella. Muita tunnetuimpia kappaleita ovat: ”Urban International”, ”Airport City” sekä Levyraadissakin menestynyt ”Public=Shopping”.Lisäksi Giant Robot on julkaissut kaksi DJ:ille tarkoitettua promo-EP:tä (2000 ja 2002) ja Bad Luck Love elokuvan soundtrack sisältää useampia Giant Robotin kappaleita.


title: Mammutit

text: Mammutit ("Mammuthus") on pohjoisella pallonpuoliskolla elänyt norsujen heimon (Elephantidae) suku, johon kuului useita lajeja. Mammutit kehittyivät noin neljä miljoonaa vuotta sitten Afrikassa ja levisivät sieltä Euroopaan, Aasiaan ja Pohjois-Amerikkaan. Villamammutti ja kolumbianmammutti katosivat useimmilta elinalueiltaan noin 10 000 vuotta sitten mahdollisesti kasvillisuuden muutoksen ja metsästyksen vuoksi, mutta Wrangelinsaarella villamammutin kääpiömuoto eli vielä tuhansien vuosien ajan sen jälkeenkin.


title: Mammutit

text: Nimen 'mammutti' alkuperää ja merkitystä ei tunneta. Sanaa alettiin käyttää Euroopassa 1600-luvulla, kun Richard Johnson raportoi Siperian samojedien löytämistä "maimenton" syöksyhampaista. Seuraavalla vuosisadalla nimi oli jo käytössä kaikissa Euroopan kielissä.


title: Mammutit

text: Mammutit kuuluvat norsujen heimoon ("Elephantidae"). Mammutit ja varsinaiset norsut alkoivat kehittyä Afrikassa erilleen 4–5 miljoonaa vuotta sitten. Ensimmäiset mammuttilajit olivat "Mammuthus subplanifrons" ja "Mammuthus africanavus". 2,5–3 miljoonaa vuotta sitten mammutit levisivät ympäri Eurooppaa, ja Euroopan varhaisimmat löydökset ovat olleet etelänmammutille ("Mammuthus meridionalis") kuuluvia. Etelänmammutti levisi myös Pohjois-Amerikkaan Aasian ja Siperian kautta. Ilmaston muuttuessa myös kasvillisuus muuttui metsistä aroiksi ja aromammutti ("Mammuthus trogonther") kehittyi Euraasiassa. Jääkautiseen ilmastoon sopeutunut villamammutti ("Mammuthus primigenius") kehittyi edelleen aromammutista. Pohjois-Amerikassa etelänmammutista kehittyi kolumbianmammutti ("Mammuthus columbi"), ja kolumbianmammutista mahdollisesti edelleen "Mammuthus jeffersonii", jonka olemassaolosta ei ole päästy yksimielisyyteen. Villamammutteja siirtyi Aasiasta Pohjois-Amerikkaan noin 100 000 vuotta sitten. Viimeisen jääkauden aikana ja sen lopulla villamammutteja eli suuressa osassa Eurooppaa, Pohjois-Aasiaa ja Pohjois-Amerikkaa, ja kolumbianmammutteja Pohjois-Amerikan eteläosissa. Suomesta löytyneet villamammuttien jäännökset on ajoitettu 31 000–22 000 vuoden taakse.


title: Mammutit

text: Kooltaan mammutit olivat keskimäärin nykyisten norsujen kokoisia eli 2,75–3,4-metrisiä, mutta suurin laji, aromammutti ("Mammuthus trogontherii"), kasvoi säkäkorkeudeltaan 4,3-metriseksi. Kalifornian kääpiomammutit sen sijaan olivat 1,2–1,8-metrisiä. Villamammutin syöksyhampaat olivat 2,4–2,7 metriä pitkät, mutta pituusennätyksenä on 4,2 metriä. Kolumbianmammutin syöksyhampaat olivat samaa luokkaa villamammutin kanssa, ja suurimmat löydetyt norsueläinten syöksyhampaat kuuluivat Teksasista löydetylle kolumbianmammutille. Mammuttien syöksyhampaat erosivat nykynorsujen syöksyhampaista kaarevuudellaan ja käyryydellään. Yleisestä käsityksestä poiketen on hyvin epätodennäköistä, että mammutit olisivat käyttäneet syöksyhampaitaan lumen luomiseen kasvillisuuden päältä, sillä mammutit eivät suurimmaksi osaksi eläneet lumialueilla.


title: Mammutit

text: Villamammuttien ruokavalio koostui pääasiassa heinistä ja saroista. Löydettyjen mammuttiruhojen mahoista on löytynyt pajun, koivun, lehtikuusen ja lepän silmuja. Mammuttien epäillään myös syöneen paljon sammalta. Kolumbianmammutin lantajäännöksistä on löydetty myös suolamaltsojen, marunoiden, koivujen ja okakuusten jäänteitä.


title: Mammutit

text: Villamammutti ja kolumbianmammutti hävisivät suurin piirtein samoihin aikoihin myöhäispleistosaanikauden joukkotuhossa. Niiden katoaminen alkoi etelästä, ja pisimpään ne sinnittelivät aivan pohjoisessa. Etelä-Euroopasta ja Kiinasta mammutit katosivat viimeistään 20 000 vuotta sitten. Muualta Euroopasta ja suurimmasta osasta Siperiaa ne katosivat noin 12 000 vuotta sitten, joskin muutama mantereen eristetty populaatio säilyi vähän pidempään. Siperian pohjoisrannikolla kuten Taimyrin niemimaalla mammutteja eli vielä 10 000 vuotta sitten. Pohjois-Amerikasta villamammutit katosivat ilmeisesti 11 000 vuotta sitten ja kolumbianmammutit 10 600 vuotta sitten. Viimeiset mammutit, jotka olivat kääpiömuotoja villamammutista, elivät Wrangelinsaarella sieltä löytyneiden jäänteiden perusteella 7 000–3 700 vuotta sitten


title: Mammutit

text: Tutkijat ovat pitkään kiistelleet siitä, mikä hävitti mammutit holoseenikauden alussa jääkauden päätyttyä. Mammuttien katoamisen aikaan maapallolla oli käynnissä kaksi mullistavaa muutosta: jääkauden loppumisesta johtunut ilmaston ja kasvillisuuden muutos sekä koko ajan tehokkaammin metsästävien ihmispopulaatioiden nopea leviäminen. Metsästysteoriaa tukee se, että Pohjois-Amerikan mammutit kuolivat 500 vuoden kuluessa siitä kun Clovis-kulttuuria edustavat metsästäjät olivat saapuneet Beringian yli ja levittäytyneet etelään. Eri puolilta maailmaa onkin löytynyt selvästi ihmisen tappamien mammuttien jäänteitä, mutta ei tiedetä, oliko metsästys missään niin mittavaa että se aiheutti sukupuutot. Jääkauden jälkeisestä lämpenemisestä johtuneet kasvillisuuden muutokset olivat niin perusteellisia, että mammuttiaro korvautui pohjoisessa soistuneella tundralla ja etelässä havumetsällä. Kumpikaan näistä ympäristöistä ei sovi mammuteille ja muille laiduntajille. Ilmaston lämpenemisteorian ongelma on kuitenkin siinä, että mammutit olivat selvinneet aikaisemmistakin jääkausien välisistä lauhoista jaksoista. Kolumbianmammutti sitä paitsi eli aina Meksikossa asti ja oli sopeutunut lämpimään. Onkin mahdollista, että juuri viimeisen jääkauden jälkeiset kasvillisuusolot olivat voimakkaasti jakautuneena erityisen epäedulliset mammutin selviytymiselle. Mahdollisesti mammuttien sukupuuton aiheutti usean tekijän yhteisvaikutus, jolloin ilmastonmuutoksen kutistamat populaatiot saivat metsästäjiltä kuoliniskun.


title: Uhkapeli

text: Uhkapeli on olennaisesti sattumaan perustuva rahapeli, jossa asetetaan panokseksi jotain rahanarvoista niin että mahdollinen voitto tai tappio on epäsuhteessa pelaajan varallisuuteen. Rahapeli muuttuu uhkapeliksi, kun panossumma on suurempi kuin mitä pelaajalla on varaa hävitä. Joskus on vaikea erottaa uhkapelaaminen viihdepelaamisesta, sillä moniin Internetissä tapahtuviin peleihin kuuluu panos, joka on tosin rahalliselta arvoltaan perinteisiä uhkapelejä pienempi. Se, mikä lasketaan uhkapelaamiseksi kuitenkin vaihtelee eri historiallisissa ja kulttuurisissa konteksteissa.


title: Uhkapeli

text: Suomessa uhkapelien pelaaminen on tarkoin säädelty, uhkapelien järjestäminen omin päin tai tilojen antaminen uhkapeliin on rikoslaissa kielletty. Rikoslaissa tarkoitettuun uhkapelin määritelmään kuuluu, että voiton saaminen perustuu kokonaan tai osittain sattumaan taikka peliin tai toimintaan osallistuvista riippumattomiin tapahtumiin ja jossa mahdollinen häviö on ilmeisessä epäsuhteessa ainakin jonkun osallistujan maksukykyyn.


title: Urheiluvedonlyönti

text: Urheiluvedonlyönti on yleisnimitys veikkauspeleille, joiden tulos määräytyy urheilutapahtuman, tavallisesti sen lopputuloksen, perusteella. Pelejä on monia erilaisia, joista tunnetuimpia ovat muun muassa Pitkäveto, Vakioveikkaus ja Tulosveto. Suomessa vedonlyönnin ja totopelien monopoli on Veikkaus Oy:llä. Muilta toimijoilta rahapelien markkinointi on Suomessa rikoslailla kielletty. Vuoden 2009 kesäkuussa kaikkien pelien ikäraja nousi 15 vuodesta 18 vuoteen.


title: Urheiluvedonlyönti

text: Internetissä pelaaminen tapahtuu samalla tavalla kuin asiamiespisteissä, mutta pelaajan tulee ensin luoda itselleen erillinen pelitili, jonne voi tallettaa rahaa nettipankin välityksellä.


title: Urheiluvedonlyönti

text: 1x2 on pelatuin vedonlyöntimuoto. Pelissä on tarkoitus veikata oikein voittaja. Pitkävedossa vedon välittäjä (Suomessa Veikkaus) valitsee pelattavat kohteet ja määrittää niille kiinteät kertoimet. Jokainen valittu kohde voi päättyä kotivoittoon (1), tasapeliin (x) tai vierasvoittoon (2). Joskus käytössä ovat vain merkit 1 ja 2, silloin kun ottelu ei voi päättyä tasapeliin.


title: Urheiluvedonlyönti

text: Veikkauksella osa kohteista on pelattavissa yksittäiskohteina, suurin osa kohteista tuplakohteina (pelaajan on veikattava vähintään kahta ottelua) ja muutamat kohteet triplakohteina (pelaajan on veikattava vähintään kolmea kohdetta).


title: Urheiluvedonlyönti

text: Veikkauksella pelaaja saa pelata korkeintaan kymmenen kohteen yhdistelmiä. Lähes jokaisessa internetin vedonlyöntitoimistoissa pelaajilla on mahdollisuus pelata jokaista kohdetta yksittäiskohteina. Samoin järjestelmien koko saa usein olla suurempi.


title: Urheiluvedonlyönti

text: Mahdollinen voitto lasketaan kertomalla asetettu panos kokonaiskertoimella. Kokonaiskerroin taas saadaan kertomalla kaikkien pelattujen kohteiden kertoimet keskenään.


title: Urheiluvedonlyönti

text: Veikkauksella Pitkävedon palautusprosentti on 88. Veikkaus aloitti Pitkävedon Suomessa marraskuussa 1993. Ensimmäinen ratkennut pitkävetokohde oli 9. marraskuuta tasapeliin (x) päättynyt jääkiekon I-divisioonan ottelu Karhu-Kissat–SaiPa kertoimella 4,70.


title: Urheiluvedonlyönti

text: Tulosvedossa veikataan ottelun täsmällistä lopputulosta eli maalimäärää. Veikkauksella pelissä on yleensä muuttuva kerroin (joskus harvoin tarjolla on kiinteitä kertoimia), jolloin pelaaja ei pelatessaan tiedä vetonsa lopullista kerrointa. Internetin vedonlyöntitoimistoissa tulosveto on pääsääntöisesti kiinteillä kertoimilla.


title: Urheiluvedonlyönti

text: Pelimuoto, jossa tulosvetoa pelataan useammalle kuin yhdelle kohteelle. Monivedossa kerroin voi kasvaa nopeasti erittäin suureksi. Jalkapallossa kohteita on yleensä kolme ja jääkiekossa yleensä kaksi. Tämä pelimuoto on olemassa vain Veikkauksella, joskin samanlaista peliä voi pelata Internetin vedonlyöntitoimistoissa pelaamalla tulosvetoa yhdistelmävetoina.


title: Urheiluvedonlyönti

text: Veikkauksella lauantaina "päävakioveikkauksessa" on 13 kohdetta, jotka talvikaudella ovat yleensä Englannin Valioliigaa ja Englannin Mestaruussarjaa. Kesällä kohteet ovat Suomen Veikkausliigaa, Ykköstä ja Kakkosta. Talvella on myös Jääkiekkovakio, jossa on yleensä 12 kohdetta pelin ollessa Jääkiekon SM-liigaa, jääkiekon Elitserieniä ja Mestistä. Kesäkautena on lisävakiona ollut Formulavakio. Osalla Internetin vedonlyöntitoimistoista on Super ToTo, jossa on 14 kohdetta eri Euroopan jalkapallosarjoista. Vakioveikkauksessa pelataan jokaista ottelua 1x2-pitkävetomenetelmällä joko yksittäisrivillä taikka yleisemmin järjestelmällä tai haravalla.


title: Urheiluvedonlyönti

text: Pelissä määritellään jokin maali- tai pisteraja (jalkapallossa yleensä 2,5 ja jääkiekossa 5,5). Pelaajan pitää veikata oikein, tehdäänkö pelissä yli vai alle kyseisen pistemäärän. Veikkauksella on ollut tämä pelimuoto helmikuusta 2005 lähtien. Kansainväliset peliyhtiöt käyttävät pelimuodosta usein nimeä Over/under.


title: Urheiluvedonlyönti

text: Handicapin eli tasoitusvedon ideana on sen nimen mukaisesti tasoittaa ottelun lähtökohtia. Suurten suosikkien veikkaaminen 1X2-muodossa ei kiinnosta pelaajia, koska vedonvälittäjän kerroin olisi usein luokkaa 1,10. Tasoitusten avulla saadaan aikaan tilanne, jossa suosikille sekä altavastaajalle voidaan antaa järkevämpi kerroin. Jalkapallossa ja jääkiekossa tyypillinen tasoitus on +1 maalia. Eurooppalainen tapa (jota mm. Veikkaus käyttää) ilmaista tasoitus sisältää kolme vaihtoehtoa. Tällaisessa tasoitusmuodossa -1 vaihtoehto osuu, jos suosikki voittaa ottelun yli maalin erolla.


title: Urheiluvedonlyönti

text: Esimerkki Veikkauksen Pitkävetolistalta ottelusta Roma-Atalanta. Kohteena tasoitusveto, joka on vierastasoitus +1. Tasoitusvedon kertoimet:


title: Urheiluvedonlyönti

text: Roma -1: kerroin 2,85 | X: kerroin 3,4 | Atalanta +1: kerroin 2,10Tästä tasoitusvedosta käytetään englanninkielistä nimitystä 3-way handicap sekä Handicap with draw. Roma -1 vetoa ei siis pidä sekoittaa aasialaiseen tasoitusvetoon, jossa vaihtoehtoja on kaksi (katso seuraava kappale). Eurooppalaisessa tasoituksessa +1 on käytännössä sama kuin +0,5 maalin tasoitus, eli maalin tappiolla veto menee väärin. Vastaavasti -1 tasoitus on todellisuudessa -1,5, koska tarvitset kahden maalin voiton sen voittamiseksi.


title: Urheiluvedonlyönti

text: Aasialainen tasoitusveto eroaa eurooppalaisesta tasoituksesta merkittävästi. Käytännössä kyse on myös amerikkalaisesta tavasta ilmoittaa tasoitukset lajeissa kuten NBA tai MLB. Aasialaisissa tasoituksissa on aina vain kaksi vaihtoehtoa.


title: Urheiluvedonlyönti

text: Esimerkki Pinnaclen ottelulistalta kohteesta Roma-Atalanta. Kyseessä on aasialainen tasoitusveto linjalla tasan 1 maali.


title: Urheiluvedonlyönti

text: Roma -1: kerroin 2,21 | Atalanta +1: kerroin 1,74


title: Urheiluvedonlyönti

text: Vertaa kertoimia yllä olevaan esimerkkiin eurooppalaisesta tasoituksesta. Roman kerroin on huomattavasti pienempi, mutta aasialaisessa tasoituksessa on merkittävä ero: jos Roma voittaa ottelun vain yhdellä maalilla, pelaaja saa panoksensa takaisin! Eurooppalaisessa versiossa Roma -1 veto menisi silloin väärin. Jos pelaat Atalanta +1 ja joukkue häviää yhdellä maalilla, saat rahasi takaisin. Eurooppalainen tasoitusveto menisi tässä tapauksessa väärin.


title: Urheiluvedonlyönti

text: Jalkapallossa on käytössä myös neljännesmaalit, eli plus-merkkiset tasoitukset ovat järjestyksessä +0, +0,25, +0,50, +0,75, +1,00, +1,25 jne.


title: Urheiluvedonlyönti

text: Draw-no-bet on myös tasoitusveto, joka on usein suomennettu muotoon: Tasapeli ei vetoa. Käytännössä kyse on samasta asiasta kuin edellä mainittu aasialainen +0 tasoitusveto. Draw-no-bet vetomuodossa saat panoksesi takaisin jos ottelu päättyy tasan. Tämä lopputulos tunnetaan paremmin nimellä "push". Tätä tasoitusta kutsutaan myös nimellä moneyline. Jos kyse on jalkapallosta, veto päätetään aina 90 minuutin pelin jälkeen. Mahdollinen jatkoaika ei siis ole mukana. Esimerkiksi koripallossa jatkoaika on lähes poikkeuksetta mukana. Jääkiekossa tilanne vaihtelee vedonvälittäjien kesken. Vedonlyöjän kannattaa olla tarkkana.


title: Urheiluvedonlyönti

text: Pelimuodossa veikataan kahta ensimmäiseksi sijoittunutta vedonlyönnin kohteena olevassa urheilulajissa.


title: Urheiluvedonlyönti

text: Pelimuodossa veikataan kilpailun voittajan lisäksi toiseksi ja kolmanneksi sijoittuneita. Formulakaudella supertripla on ollut usein ohjelmassa.


title: Urheiluvedonlyönti

text: Kerroin on todennäköisyyden käänteisluku, joka voidaan laskea 1/todennäköisyys. Vastaavasti kertoimesta voidaan laskea todennäköisyys käänteisellä kaavalla. Vedonlyöntitoimistojen kertoimia tarkasteltaessa on otettava huomioon myös heidän voittomarginaalinsa. Jos otat kaverin kanssa frisbeegolfissa panoksella kierroksen, voi tätä kutsua vedonlyönniksi


title: Urheiluvedonlyönti

text: Esimerkki: Veikkaus antoi 16.11.2004 Blues–TPS-peliin kertoimet 2,20–3,85–2,35, josta voidaan laskea Veikkauksen tekemät todennäköisyysarviot. Kotivoiton todennäköisyys on siis 1/2,2 = 0,4545. Sitten huomioidaan Veikkauksen voittomarginaali (Pitkävedossa palautusprosentti on 88 %) eli 0,4545 · 0,88 = 0,4 = 40 %. Tasapelin todennäköisyys on täten 23 % ja vierasvoiton 37 %. Reaalikertoimet (palautus 100 %) näille todennäköisyyksille olisivat 2,50–4,35–2,75.


title: Urheiluvedonlyönti

text: Yllä olevan luettuaan saattaisi ajatella, että pelaajan on pitkällä aikavälillä mahdotonta pelata voitollisesti. Tämä ei kuitenkaan pidä paikkaansa, sillä pelaajalla on vedonvälittäjään nähden muutamia etuja puolellaan. Kun vedonvälittäjä joutuu asettamaan kertoimet aikaisessa vaiheessa, mahdollisesti jopa päiviä ennen tapahtumaa, voi pelaaja tarkkailla tilannetta aivan tapahtuman alkuhetkille saakka saaden siten tietoonsa kaikki mahdolliset lisätiedot, kuten viime hetken loukkaantumiset, pelaavan kokoonpanon jne. Samoin pelaaja voi keskittyä vain joihinkin sarjoihin hankkien siten ylivertaisen tietomäärän vedonvälittäjään nähden, jolloin hän voi tehdä tarkempia analyysejä peleistä. Edelleen vedonvälittäjä ottaa kertoimissaan aina huomioon suuren yleisön käyttäytymisen, jolloin varsinkin suurien ennakkosuosikkien kohdalla heidän kertoimensa laskevat alemmaksi kuin oikea todennäköisyys olisi, ja siten altavastaajan kerroin nousee ylikertoimeksi.


title: Urheiluvedonlyönti

text: Ajan mittaan voittava pelaaminen edellyttää sitä, että pelaaja sijoittaa rahansa ylikertoimisiin kohteisiin. Tämä tarkoittaa sitä, että vedonvälittäjä on tehnyt virhearvion. Kun pelaaja on itse määrittänyt kohteen todennäköisyydet kullekin merkille ja vedonvälittäjä tarjoaa jollekin kohteelle suurempaa kerrointa kuin todennäköisyys edellyttää, pelataan tätä merkkiä. Kohteen pelattavuus voidaan tarkistaa myös laskemalla kohteen odotusarvo, joka lasketaan kaavalla todennäköisyys · kerroin. Jos tulos on yli 1, kyseessä on ylikerroin.


title: Urheiluvedonlyönti

text: Esimerkki: Jos yllä mainitussa Blues–TPS-pelissä pelaajan laskema todennäköisyys kotivoitolle olisi 50 %, olisi Veikkauksen antama kerroin 2,20 pelattava kerroin sillä 1/2,2 = 0,46 = 46 % (olettaen tietenkin, että pelaaja on tehnyt tarkemman todennäköisyyslaskelman kohteesta kuin vedonvälittäjä).


title: Urheiluvedonlyönti

text: Esimerkki odotusarvon laskennasta: Pelaajan laskema todennäköisyys on siis 50 % ja tarjottu kerroin on 2,20. Odotusarvo lasketaan kaavalla 0,5 · 2,20 = 1,10.


title: Urheiluvedonlyönti

text: Yleisimmin pelaajien käyttämiä todennäköisyyksien laskemismenetelmiä ovat voimalukuihin perustuva järjestelmä sekä maaliodotusarvoihin perustuva menetelmä. Summittaisia ohjeita menetelmistä saa Internetin vedonlyöntiin keskittyneiltä sivuilta sekä alan kirjallisuudesta. Pelaajat eivät kuitenkaan paljasta tarkkoja menetelmiään voittoisan toiminnan loppumisen pelossa.


title: Urheiluvedonlyönti

text: Eniten käytettyjä panostusmenetelmiä lienevät tasapanostus ja Kellyn kaavalla panostuksen laskeminen.


title: Urheiluvedonlyönti

text: Tasapanostus tarkoittaa sitä, että jokaiseen pelattuun kohteeseen sijoitetaan sama määrä rahaa. Harrastajapelurit saattavat käyttää aina panoksena vedonlyöntitoimiston minimipanosta.


title: Urheiluvedonlyönti

text:
Kellyn kaava:
formula_1,
missä formula_2 on kohteen todennäköisyysarvo, formula_3 kerroin ja formula_4 pelikassan koko. Kellyn kaava maksimoi teoriassa pelikassan kasvunopeuden, mutta käytännössä Kellyn kaavalla panostaminen on riskialtista, sillä todennäköisyyksien ollessa epätarkkoja Kellyn kaava saattaa antaa liian suuren panossuosituksen vedolle, jolloin ylikertoimisesta vedostakin voi tulla tappiollinen. Usein Kellyn kaavan panokseen käytetään jakajaa (kuten 4 tai 8) pienentämään pelikassan heilahteluja ja suojaamaan ylipanostukselta.


title: Urheiluvedonlyönti

text: Kassanhallinta


title: Urheiluvedonlyönti

text: Yleisesti pidetään suositeltavana, että panostus on maltillista sekä harrastepelaajien että ammattilaisten osalta. Käytännössä tämä tarkoittaa usein ammattilaisille, että maksimipanos on 2% pelikassasta ja harrastepelaajille 5%. Tällöin lyödään 2% pelikassasta vaikka kellyn kaava antaisi suosituksen, joka voi olla jopa 10% pelikassasta. Maltillinen panostaminen on järkevää kassanhallintaa ja vähentää riskiä menettää koko pelikassa lyhyessä ajassa.


title: Urheiluvedonlyönti

text: Osa pelaajista luottaa tunnettujen ja urheiluvedonlyöntiä ammatikseen harrastavien vihjeisiin. Lisäksi vedonlyöjät antavat vinkkejä toisilleen internetin foorumeilla sekä ilmaisia vedonlyöntivihjeitä tarjoavilla sivustoilla. Usein kyseessä on nimenomaan eri vedonvälittäjien kertoimien vertailua ja ns. ylikertoimen etsimistä.


title: Urheiluvedonlyönti

text: Useat vedonlyöntiyhtiöt tarjoavat pelaajille vedonlyöntibonuksia osana promootiokampanjoitaan. Tällöin pelaaja saa omalle talletukselleen vastineen, joka ilmoitetaan prosentuaalisessa muodossa. Yleisimmin vastineet ovat väliltä 50%-200%. Esimerkiksi, jos bonus on 100%, tarkoittaa tämä, että pelaajan talletus tuplataan. Näin ollen 50€ talletuksella saa itselleen 100€ pelirahaa vedonlyöntitalon antaessa päälle oman vastineensa. Bonusosa pitää usein kierrättää pelivälittäjästä riippuen 1-8 kertaa ennen mahdollista kotiutusta.


title: Urheiluvedonlyönti

text: Euroopan poliisiviraston Europolin vuonna 2013 julkaistun tulosten mukaan jalkapallossa tulosten manipulaatioon viittaavaa toimintaa on löytynyt liki 400 ottelusta. Joukossa on EM- ja MM-karsintaotteluita sekä kaksi ottelua Mestarien liigasta. Tutkimuksissa paljastui 425 lahjottua pelaajaa, tuomaria ja muuta toimijaa. Lisäksi jo tätä aiemmin koettiin Suomen vedonlyöntiskandaali, kun singaporelainen vedonlyöjä Wilson Raj Perumal järjesteli otteluita.


title: Mambat

text: Mambat ("Dendroaspis") on afrikkalainen myrkkytarhakäärmesuku, jonka edustajat elävät puissa.


title: Mambat

text: Mambat erittävät myrkkyä, jonka entsyymirakenne poikkeaa muiden käärmeiden myrkyistä, mutta lajien erottaminen toisistaa myrkyn avulla ei ole helppoa. Joidenkin mambojen myrkyissä on aineita, jotka estävät veren hyytymistä.


title: Mambat

text:
Sukuun kuuluu neljä lajia.
Mustamamba on suurin myrkkykäärme Afrikassa ja toiseksi suurin koko maailmassa, vain kuningaskobra on suurempi. Aikuinen yksilö on 2,5 - 4,5 metriä pitkä. Mustamamba on saanut nimensä suunsa sisäpuolen mustasta värityksestä. Sen nahka on harmaa tai oliivinvärinen. Sitä pidetään nopeimpana käärmeenä maailmassa ja sen väitetään pystyvän liikkumaan jopa 20 km/h. Väitteen perustuvat kuitenkin epätarkkoihin tutkimuksiin.


title: Mambat

text: Vihermamba on pitkä, ohut, myrkyllinen ja puissa elävä käärme ja kotoisin Länsi-Afrikasta mukaan lukien Liberian ja Norsunluurannikon. Sillä on suuret vihreät suomut, joissa on musta reuna. Se kasvaa 2 metriä pitkäksi. Suomut sen pitkässä hännässä ovat keltaisia ja niissäkin on musta reuna. Se on pääasiassa päiväeläin, mutta voi saalistaa myös öisin. Sen luonnollista ravintoa ovat linnut, liskot ja nisäkkäät. Läntiselle vihermamballe hyvin läheistä sukua ovat itäinen vihermamba ja mustamamba.


title: Skandinaavinen mytologia

text: Skandinaavinen mytologia (myös pohjoismainen mytologia tai muinaisnorjalainen mytologia) tarkoittaa Skandinavian rautakautisten ja varsinkin viikinkiaikaisten asukkaiden myyttejä ja uskomuksia. Myytit kertovat maailman synnystä, rakenteesta ja tuhosta sekä jumalten, jättiläisten ja muiden olentojen seikkailuista. Tärkein myyttien lähde on Edda, joka kirjoitettiin muistiin 1200-luvulla Islannissa.


title: Skandinaavinen mytologia

text: Skandinaavinen mytologia on osa germaanista mytologiaa yhdessä anglosaksisen mytologian ja germaanisen muinaisuskon kanssa. Skandinaavisten myyttien alkuperä on hävinnyt esihistorian hämäriin. Usein on arveltu, että niillä on etäiset juuret indoeurooppalaisten kansojen muinaisuudessa neoliittisella kivikaudella ja pronssikaudella.


title: Skandinaavinen mytologia

text: Tiedot skandinaavisesta mytologiasta perustuvat ennen kaikkea Edda-kokoelmiin, jotka kirjoitettiin Islannissa muistiin kristinuskoon kääntymisen jälkeen.


title: Skandinaavinen mytologia

text: Suullisena perinteenä oli Skandinaviassa jo ensimmäisen vuosituhannen lopulla kerrottu runomuotoisia tarinoita, joita alettiin kirjoittaa ylös "Runo-Eddaksi" 1000-luvulla.


title: Skandinaavinen mytologia

text: 1100-luvulla tanskalainen Saxo Grammaticus kirjoitti Tanskan historiaa käsittelevän teoksen "De gesta danorum", jonka ensimmäiset yhdeksän osaa sisältävät paljon materiaalia pakanallisesta elämästä. Hän ei suurestikaan pitänyt pakanauskontoon liittyvistä ilmiöistä, mutta hänen ansiostaan on säilynyt paljon sellaista materiaalia, joka muuten olisi kadonnut.


title: Skandinaavinen mytologia

text: Vielä merkittävämpi pakanallisten myyttien tallentaja oli islantilainen runoilija, historioitsija ja poliitikko Snorri Sturluson. Hän kirjoitti vuonna 1220 "Proosa-Eddan", joka oli tarkoitettu käsikirjaksi runoilijoille. Teoksen tarkoituksena oli tallentaa katoavaa kansanperinnettä, jota oli aiemmin esitetty suullisesti. Lähteenä on käytetty skaldirunoja, "Runo-Eddaan" sisältyviä eeposrunoja sekä nykyisin jo hävinneitä tekstejä ja perimätietoja.


title: Skandinaavinen mytologia

text: Jonkin verran pakanauskonnosta kertovaa materiaalia sisältyy myös islantilaisiin saagoihin, mutta nämä lähteet ovat myöhäisiä (1200- tai 1300-luvulta) ja usein epäluotettavia.


title: Skandinaavinen mytologia

text: Runot elivät pitkään runomuodossa esitettynä suullisena perimätietona ennen kuin ne kirjoitettiin ylös Islannissa toisen vuosituhannen alkuvuosisatoina. Kaikkia runoja ei koskaan kirjoitettu ylös, ja osa kirjoitetuistakin on kadonnut. Ei tiedetä, siirtyivätkö runot sukupolvelta toiselle samassa muodossa vai uusiutuivatko ne jatkuvasti lausujien tuntemien runokaavojen puitteissa. Yleisimmin uskotaan runojen siirtyneen muistinvaraisesti, vaikka joistain runoista tunnetaankin hiukan toisistaan poikkeavia versioita.


title: Skandinaavinen mytologia

text: Eddarunojen esittäjiä ei tunneta nimeltä, eikä heidän sukupuolestaan ole tietoa. Sitäkään ei tiedetä, missä runonlausujat esiintyivät. Yleisesti arvellaan, että runoa lausui yksi lausuja yleisölleen. Joidenkin tutkijoiden mukaan runoja saattoi esittää usea esittäjä, joista jokaisella oli oma roolinsa.


title: Skandinaavinen mytologia

text: Mytologiset runot olivat esitettäviä teoksia, eivätkä ihmiset välttämättä pitäneet tarinoita muuna kuin viihteenä.


title: Skandinaavinen mytologia

text: Maailman alkuperä on myyttien mukaan valtavassa rotkossa, Ginnungagapissa. Rotko rajoittui etelässä Muspelheimiin, tulen sijoille, jota vartioi tulijättiläinen Surt liekehtivällä miekallaan. Pohjoisessa oli kylmä Niflheim. Sen Hvergelmir-kaivosta virtasi 11 virtaa, joiden nimi oli Élivágar. Vedet valuivat Ginnungagapiin, jonka ne täyttivät jäätyessään. Kun jäävuori kasvoi, sen sulatti Muspellin kuumuus. Tästä syntyneessä vedessä alkoi syntyä Ymir-jättiläinen. Sumussa muodostui myös toinen olento, valtava lehmä nimeltä Auðhumla, jonka nisistä valui maitoa neljänä jokena, joista Ymir sai ravintonsa. Kun Ymir ateriansa jälkeen nukahti, se alkoi hikoilla, ja sen kosteista kainaloista kasvoivat esiin mies ja nainen. Samalla Ymirin jalat siittivät keskenään hirviömäisen kuusipäisen pojan, josta tuli jättiläisten esi-isä. Audhumla-lehmä sai ravintonsa nuolemalla jäässä kiinni olevia suolaisia kiviä. Kivestä syntyi vähitellen kolmessa päivässä mieshahmo Búri, josta tuli Odinin isoisä. Odin ja hänen kaksi veljeään Vile ja Ve olivat ensimmäiset jumalat.


title: Skandinaavinen mytologia

text: Jumalat ja jättiläiset vihasivat toisiaan. Odin päätti veljineen surmata Ymirin, tehdä lopun jättiläisten hirmuvallasta ja luoda järjestys kosmokseen. Veljekset surmasivatkin Ymirin suuressa taistelussa, ja Ymirin veri hukutti alleen kaikki jättiläiset, Bergelmiriä lukuun ottamatta. Bergelmir pakeni perheineen arkussa, ja hänestä tuli huurretursaiden kantaisä.


title: Skandinaavinen mytologia

text: Kun Ymir oli tuhottu, Odin ja hänen veljensä alkoivat luomistyön Ymirin ruumiista. Hänen verestään muodostuivat joet ja meret, hänen lihastaan maa, hänen luistaan vuoret, hänen hiuksistaan puut ja parrastaan ruoho, hänen hampaistaan sora ja kivi, ja hänen kallostaan taivaankansi, jossa hänen aivonpalasensa ajelehtivat pilvinä. Neljä vahvaa kääpiötä, Pohjoinen, Etelä, Itä ja Länsi, asetettiin kannattelemaan taivaanpieliä.


title: Skandinaavinen mytologia

text: Kun maailma oli luotu, Odin veljineen loi elävät olennot sitä asuttamaan. Ensimmäisenä ilmestyivät kääpiöt ja valohaltiat, jotka kasvoivat Ymirin ruumista hajottavista toukista. Valkoisista toukista syntyi hyviä haltioita ja mustista toukista pahoja kääpiöitä.


title: Skandinaavinen mytologia

text: Jumalat lennättivät Muspellistä kipinöitä taivaan poikki tähdiksi, auringoksi ja kuuksi. Eräs mies nimesi poikansa ja tyttärensä Auringoksi ja Kuuksi, mistä vihastuneena jumalat asettivat heidät vaunuihin vetämään taivaankappaleita taivaankannen poikki. Näitä vaunuja seuraa kaksi sutta, Sköll ja Hati, joiden kohtalona on aikojen lopussa syödä taivaalliset valot. Taivaankannen reunalle jumalat asettivat jättiläiskotka Hräsvelgin, joka synnyttää siivillään tuulet. Vuodenaikojen vaihtelusta huolehtivat jääjättiläisten ilkeä sukulainen Talvi ja lempeä jumalolento Kesä.


title: Skandinaavinen mytologia

text: Jumalat loivat ensimmäiset ihmiset merenrantaan ajelehtineista ajopuista. Odin teki saarnesta miehen nimeltään Ask, ja jalavasta naisen nimeltään Embla. Heidän asuinsijakseen jumalat osoittivat maailman keskustan, Midgårdin, jonka ympärille he rakensivat Ymirin kulmakarvoista muurin suojelukseksi. Muurin ulkopuolelle jäänyt alue oli Jotunheim, jättiläisten maa.


title: Skandinaavinen mytologia

text: Maailmankaikkeus on jaettu yhdeksään maailmaan eli valtakuntaan. Asgård on aasojen jumalsuvun koti, jossa ovat jumalten talot ja hallit sekä Urdin pyhä kaivo. Vanaheim on toisen jumalsuvun, vaanien koti. Alfheimissa asuvat valohaltiat, joita vaani Frej hallitsee. Midgård on ihmisten maailma ja sijaitsee luomakunnan keskellä. Muspelheim on tulen ja kaaoksen valtakunta, joka oli olemassa jo aikojen alussa. Sitä hallitsee demoninen Surt ja hänen tulijättiläisensä. Jotunheim on huurrejättiläisten, jumalten ja ihmisten vihollisten koti. Jotunheimissa ovat Mimerin kaivo, Järnveden-metsä ja Utgårdin linnoitus. Svartalfheim on osa maanalaista maailmaa, ja siellä asuvat kääpiöt. Helheim on pimeä, haudan kaltainen kuolleitten maa, jota hallitsee Hel. Nifelheim on kaikkein alin maailma: ikuisen kylmyyden ja pimeyden paikka, jossa lohikäärme Nidhögg ja muut lohikäärmeet piinaavat kaikkein pahimpia syntisiä.


title: Skandinaavinen mytologia

text: Kaiken yläpuolelle levittäytyy mahtava saarni Yggdrasil, joka ulottuu myös kaikkien maailmojen läpi. Puun alkuperää ei tiedä kukaan. Sillä on kolme pääjuurta, joista jokaisen alla on lähde. Yksi juurista ulottuu Niflheimiin ja Hvergelmiriin, toinen kasvaa Jotunheimin ohi Ginnungagapiin, ja kolmas Asgårdiin. Jumalat kokoontuvat joka päivä puun ympärillä. Puun latvassa istuu valtava kotka. Yggdrasil on jatkuvasti uhattuna: neljä kaurista syö jatkuvasti puun lehtiä, ja lohikäärme Nidhöggr järsii loputtomasti sen alimpia juuria. Siitä huolimatta Yggdrasil pysyy vihreänä.


title: Skandinaavinen mytologia

text: Jumalat ovat jakautuneet kahteen eri perheeseen, aasoihin, jotka asuvat Asgårdissa, ja vaaneihin, jotka asuvat Vanaheimissa.


title: Skandinaavinen mytologia

text: Odin on hallitsijajumala, sodanjumala, kuolemanjumala ja runoilijoiden jumala. Thor on Odinin poika ja aasoista vahvin ja mahtavin. Hän on ukkosen herra sekä ihmisten ja jumalten suojelija. Frigg on Odinin puoliso ja jumalien kunigatar, korkein jumalatar. Hän on äitijumalatar sekä rakkauden ja avioliiton jumalatar. Freyr on vaaneista ensimmäinen. Hän on sateen, auringon, viljan kypsymisen ja hedelmällisuuden jumala, joka hallitsee myös rikkauksia ja rauhaa. Freija on Frejn viettelevä sisko, joka osaa taikoa, ja jolla on valta rakkauteen ja kuolemaan. Njord on Freyrin ja Freijan isä, jolla on valta tuuliin ja meren aaltoihin. Skadi on Njordin vaimo. Tyr on sodan, oikeudenmukaisuuden ja oikeudenkäytön jumala ja aasoista rohkein. Balderia pidetään jumalista parhaana ja viattomimpana. Heimdall on Asgårdin vartija. Loki on kepposten tekijä, sukkelaälyinen ja hauska mutta myös pahantahtoinen. Hän on myös taitava muodonmuuttaja. Mimer vartioi kaivoa Jotunheimissa. Hönir on Odinin uskottu. Gefjon on neitsyiden suojelija, jonka saliin kaikki viattomina kuolevat naiset tulevat kuolemanjälkeisessä elämässä. Iðunn vartioi pyhiä omenoita, jotka antavat jumalille ikuisen nuoruuden. Bragi on runouden, musiikin ja puhetaidon jumala ja naimisissa Iðunnin kanssa. Höder on vahva mutta sokea jumala. Ull on talven, kirousten ja kaksintaistelun jumala, joka viihtyy sukset jalassa ja jousi kädessä. Vidar on Odinin ja jättiläisnainen Gridin vahva poika. Vale on Odinin ja Rindin poika, urhea soturi. Forseti on Balderin ja Nannan poika ja jumalien paras sovittelija. Saga on näkijäjumalatar. Eir on lääkintätaidon jumalatar. Fulla on Friggin palvelija. Sjafn on jumalatar, joka synnyttää himon ihmisten välille. Lofn on jumalatar, jolta rakastavaiset voivat pyytää lupaa mennä naimisiin kun heitä on estetty sitä tekemästä. Var on lupausten ja valojen jumalatar. Vör havaitsee kaiken. Syn vartioi hallin portteja ja auttaa aiheettomasti rikoksesta syytettyjä. Hlin vartioi kuolevaisia, joita Frigg tahtoo suojella. Snotra on hyvätapaisten jumalatar. Gnå on Friggin sanansaattaja, joka liikkuu Hovvarpner-hevosellaan.


title: Skandinaavinen mytologia

text: Skandinaavisessa mytologiassa esiintyy myös joitakin ihmissankareita, mutta yleensä tarinat kertovat jumalista. Yksi merkittävimmistä ihmisistä on Sigurd, joka surmasi lohikäärme Fafnirin seppä Reginin pyynnöstä. Sigurd tappoi myöhemmin myös Reginin, sillä Regin yritti murhata Sigurdin ja hankkia lohikäärmeen aarteen itselleen.


title: Skandinaavinen mytologia

text: Skandinaavisen mytologian mukaan taistelussa kuolleet soturit pääsevät Valhallaan Odinin luokse. Näitä sotureita kutsutaan nimellä "einherjar". "Einherjar" harjoittavat päivisin taistelutaitojaan ja juhlivat öisin syöden villisika Särimnerin lihaa. Sairauksiin tai vanhuuteen kuolleet taas pääsevät Helheimiin.


title: Skandinaavinen mytologia

text: Skandinaavisessa mytologiassa esiintyy jumalten lisäksi monenlaisia muitakin olentoja.


title: Skandinaavinen mytologia

text: Disat ovat naispuolisia olentoja, joita entisaikoihin kunnioitettiin. Disoja ovat nornat, valkyriat ja suojelushenget. Nornat elävät Yggdrasilin juuren alla ja määräävät kaikkien elollisten kohtalot kehräämällä elämänlankaa. Valkyriat ovat henkiolentoja, jotka palvelevat Odinia ja Freijaa, ja noutavat kuolinhetkellä ne, jotka on valittu kuolemaan taistelussa. Suojelushenget vartioivat yksilöitä tai sukuja.


title: Skandinaavinen mytologia

text: Jättiläiset ovat alkuolentoja, jotka liittyvät tiiviisti aikojen alun kaaokseen. Jättiläiset ovat jumalien ikuisia vihollisia, mutta jotkin jumalista ovat jättiläisten sukua. Useimmat jättiläiset elävät Jotunheimissa. Jättiläisiä ovat esimerkiksi huurretursaat, merenjättiläiset ja tulijättiläiset. Surtur on tulijättiläisten demoninen hallitsija, joka asuu Muspelheimissa. Ægir ja Rán ovat meren kuningas ja kuningatar, jättiläisiä, joilla on hyvät suhteet jumaliin.


title: Skandinaavinen mytologia

text: Kääpiöt ovat syntyneet alkujättiläisen lihassa olevista toukista. Kääpiöt asuvat Svartalfheimissa, missä on lämmintä ja pimeää. Kääpiöt tunnetaan taitavina käsityöläisinä ja seppinä, joiden luomuksilla on usein taikavoimia.


title: Skandinaavinen mytologia

text: Hyväntahtoisia valohaltioita asui Alfheimissa. He toimivat välittäjinä ihmisten ja jumalten välillä, ja heitä hallitsi Freyr.


title: Skandinaavinen mytologia

text: Rautavitsat ovat pahantahtoisia noita-akkoja. Järnveden-metsässä hallitsee jättiläisnoita Angrboda. Hänen lapsiaan ovat Fenrir-susi, Midgårdin lohikäärme Jörmundgand ja kuoleman jumalatar Hel.


title: Skandinaavinen mytologia

text: Nidhöggr on ruumiiden syöjä, alkulohikäärme, joka asuu kaikkein alimpana Niflheimissa.


title: Skandinaavinen mytologia

text: Utgårdin linnoitusta jättiläisineen ja hirviöineen hallitsee Útgarða-Loki, vahva ja älykäs jättiläinen ja taitava noita, joka voi muuttaa itsensä miksi tahansa.


title: Skandinaavinen mytologia

text: Skandinaavisen mytologian maailmanloppu on Ragnarök eli ”jumalten tuho”. Ragnarökiä edeltää kolme ankaraa talvea, jotka johtavat ihmisten välisiin sotiin. Niitä seuraa kolme vuotta kestävä Fimbul-talvi, jonka aikana maa peittyy lumeen ja jäähän. Lopulta aurinko pimenee ja maailma alkaa tuhoutua. Ragnarökin aikana hyvyyden voimat taistelevat pahuuden voimia vastaan. Taistelun jälkeen maa peittyy liekkeihin, repeää ja vajoaa mereen, ja kaikki on kaaosta, tulta ja jäätä. Ragnarökin jälkeen maailma syntyy uudelleen, ja hengissä selvinneet jumalat sekä ihmispariskunta Liv ja Livtrasir aloittavat kaiken alusta.


title: Celestia

text: Celestia on Chris Laurelin luoma vapaa tähtitiedeohjelmisto, joka on saatavilla Windowsille, Mac OS X:lle ja Linuxille. Ohjelma antaa käyttäjän tarkastella kohteita kolmiulotteisesti Voyager-luotaimista aina Linnunrataan asti OpenGL:ää käyttäen. Celestia ei ole varsinainen planetaario-ohjelma, vaan ennemminkin suunnattu kappaleiden ratojen ja keskinäisten kokosuhteiden hahmottamiseen. Tekstuurit heijastuksineen tarjoavat käyttäjälle runsaasti silmänruokaa.


title: Celestia

text: Avaruudessa pystyy lentämään vapaasti haluamallaan nopeudella tai liikkumaan tietokannan sisältämien kohteiden välillä. Halutessaan käyttäjä voi liikkua myös ajassa ja tarkastella kappaleiden liikkeitä. Ohjelma ei laske itsessään gravitaatioon perustuvia ratoja, vaan ne löytyvät tietokannasta joko rataellipseinä tai piste pisteeltä määriteltyinä. Normaalikäyttöön, kuten planeettojen kuiden ratojen tarkastellun, tarkkuus riittää hyvin. Käyttäjä pystyy valitsemaan, otetaanko rajallisen valonnopeuden viive huomioon vai ei. Ohjelmalla voi myös etsiä pimennyksiä valittujen taivaankappaleiden välillä määrätyllä aikavälillä.


title: Celestia

text: Ohjelman peruspaketista löytyvät Aurinkokunnan suurimmat kappaleet sekä yli 100 000 luetteloitua tähteä. Peruspaketin planeettatekstuurit riittävät niiden tarkasteluun hieman kauempaa, mutta Google Earthin kaltaista pikkutarkkuutta on tältä täysin omalla tietokoneella pyörivältä ohjelmalta turha odottaa. Peruspakettiin kuuluu muutama avaruusluotain ratoineen.


title: Celestia

text: Tuotteliaan Internet-yhteisön ansiosta ohjelmaan on saatavissa yli 10 GB lisämateriaalia. Tarjolla on mm. planeettatekstuureja jopa kilometrin erotuskyvyllä, sekä joitakin erikoiskohteita vieläkin tarkemmin. Avaruusluotainten ja pienkappaleiden 3D-malleja ratoineen sekä automaattisia tekstitettyjä skriptejä avaruuslentelyyn on saatavilla Celestian sivustolta. Kuvitteelliseen tähtitieteeseen ja avaruustekniikkaan liittyvät laajennukset tuovat ohjelmaan mukaan muille tähdille sijoitettuja planeettajärjestelmiä sekä useiden science fiction -sarjojen aluksia. Uusimpien lisäosien liittäminen perusohjelmaan tapahtuu yksinkertaisesti purkamalla laajennuspaketit omiin hakemistoihinsa. Peruskäyttäjän kannattaa noudattaa ekstrojen lisäämisessä malttia, sillä monikerroksiset tekstuurit varjostuksineen ja heijastuksineen tarvitsevat tehokkaan tietokoneen ja pudottavat ruudun päivitysnopeuden alhaiseksi.


title: Kurt Cobain

text:
Kurt Donald Cobain (20. helmikuuta 1967 Aberdeen, Washington – 5. huhtikuuta 1994 Seattle, Washington) oli yhdysvaltalainen laulaja-lauluntekijä ja
muusikko, joka tuli tunnetuksi grunge-yhtye Nirvanan solistina ja kitaristina.


title: Kurt Cobain

text: Nirvana aloitti musiikillisen vallankumouksen suistamalla 1980-luvun glam metal -yhtyeet valtaistuimeltaan ja tekemällä grungeksi kutsutusta tyylistä hyvin suositun 1990-luvun alkupuoliskolla. Yhtye vaikutti voimakkaasti 1990-luvun populaarimusiikin soundiin ja jopa nuorison vaatemuotiin. Yhtyeen maine ja median Cobainille asettama status "X-sukupolven ääni" aiheuttivat hänelle suuria paineita. Hänen musiikillisia esikuviaan olivat mm. Black Sabbath, The Beatles, Queen, Sonic Youth, Black Flag, Bad Brains, Flipper, Melvins, Michael Stipe, Ramones, The Vaselines, Aerosmith, Iggy Pop, Neil Young, Leadbelly, Pixies ja Led Zeppelin.


title: Kurt Cobain

text: Cobain syntyi ja vietti lapsuutensa Aberdeenin kaupungissa, Washingtonin osavaltiossa. Vuonna 1972 hän alkoi käydä Robert Gray Elementary -nimistä koulua. Cobainin vanhemmat erosivat Kurtin ollessa yhdeksänvuotias, mikä vaikutti häneen negatiivisesti. Hän asui vuorotellen isänsä, äitinsä, rehtorinsa ja sukulaistensa luona. Kurt väitti asuneensa myös Wishkah-joen sillan alla Aberdeenissä − silta on ikuistettu kappaleessa "Something in the Way".


title: Kurt Cobain

text: Kurt sai ensimmäisen kitaransa 13-vuotiaana enoltaan. Kitara oli japanilainen Lindell-merkkinen halpa kitara, mutta Kurt kanteli sitä ylpeänä mukanaan, vaikkei osannutkaan soittaa sitä juuri ollenkaan. Kurt opetteli soittamaan muun muassa AC/DC:n Back in Black -kappaletta. 15-vuotiaana hän osasi soittaa Back in Blackin, The Carsin My Best Friend's Girl -kappaleen sekä Led Zeppelinin Communication Breakdownin. Hän sai myös sedältään Ibanez-kitaran. Myöhemmin hän alkoi tehdä omia lauluja. Vaikka Kurt oli oikeakätinen hän opetteli soittamaan vasenkätisesti.


title: Kurt Cobain

text: Kurt muutti Seattleen vuonna 1985. Hän perusti ensimmäisen yhtyeensä Fecal Matterin vuonna 1985. Yhtye hajosi vuonna 1986. Cobain joutui nuorena useasti poliisikuulusteluihin, muun muassa silloin, kun hän maalasi spray-maalilla usean kuorma-auton kylkeen lauseen "God is gay" (Jumala on homo). Tätä lausetta hän käytti myös Nirvanan Nevermind-albumin "Stay away" -kappaleen lopussa. The Advocate -lehden haastattelussa 1993 hän väitti kirjoittaneensa 1985 Aberdeenin pankin seinään "GAY SEX RULES" (Homoseksi rulaa). Kuitenkin Aberdeenin poliisin tietojen mukaan lause, jonka seurauksena hänet pidätettiin olikin "Ain't got no how watchamacallit.". Lauseen jokainen t-kirjain oli neljä kertaa suurempi verrattuna muihin kirjaimiin.


title: Kurt Cobain

text: Kurt tapasi tyttöystävänsä Tracy Maranderin vuonna 1987 Washingtonin osavaltion pääkaupungissa Olympiassa. Saman vuoden syyskuussa Marander ja Cobain muuttivat yhteen asumaan. Kurtin kirjoittama kappale About a Girl kertoi Tracysta. Vuonna 1990 Marander ja Kurt erosivat, ja Kurt alkoi seurustella Bikini Kill -yhtyeen rumpalin Tobi Vailin kanssa, mutta hän palasi vielä myöhemmin yhteen Maranderin kanssa.


title: Kurt Cobain

text: Cobain ja Nirvanan tuleva basisti Krist Novoselic tapasivat toisensa Melvins-yhtyeen treenikämpällä. Kaverukset sopivat harjoittelusta ja alkoivat tehdä lauluja. Rumpaliksi yhtye otti Aaron Burckhardin, joka soitti yhtyeessä vuoden 1987 ajan. Vuonna 1988 yhtye alkoi äänittää debyyttialbumiaan "Bleachia", joka julkaistiin vuonna 1989. Rumpuja albumilla soitti Chad Channing. Yhtyeeseen kuului myös toinen kitaristi Jason Everman, joka kuitenkin painostettiin eroamaan myöhemmin. Tulevan vaimonsa, Courtney Loven, Cobain tapasi samana vuonna konsertissa ja seuraavan kerran vuonna 1991. Harkittuaan monen rumpalin välillä Cobain ja Novoselic päättivät ottaa rumpaliksi Dave Grohlin. Pian tämän jälkeen trio nousi maailmanmaineeseen vuonna 1991 albumilla "Nevermind" (jolla ovat esimerkiksi kappaleet "Smells Like Teen Spirit" ja "Lithium"). Cobainista tuli median silmätikku. Vuonna 1992 Love huomasi olevansa raskaana. Hän ja Cobain menivät naimisiin Havaijilla 24. helmikuuta 1992, muutama päivä Nirvanan Australian kiertueen jälkeen. Yhtye päätti pitää jonkin aikaa hiljaiseloa ja välttää keikkoja. Tytär Frances Bean Cobain syntyi 18. elokuuta, mistä Kurt ilmoitti Nirvanan esiintymisessä 20. elokuuta Readingin festivaaleilla Englannissa. Kyseisessä konsertissa esitettiin kappale All Apologies, jonka Cobain omisti vaimolleen ja lapselleen. Tämän jälkeen yhtye jäi keikkatauolle, koska Cobain halusi keskittyä vaimoonsa ja lapseensa. Saman vuoden syyskuussa Nirvana esiintyi MTV Video Music Awardsissa, jossa Cobain joutui backstagella tappeluun Guns N' Roses -yhtyeen laulajan Axl Rosen kanssa.


title: Kurt Cobain

text: "Nevermindin" jälkeen yhtye julkaisi kokoelma-albumin "Incesticide" vuonna 1992 ja yhtyeen viimeisen studioalbumin "In Uteron" vuonna 1993, jolla Cobainin lauluntekijätaidot olivat kehittyneemmät kuin aikaisemmin, esimerkkinä kappaleet Pennyroyal Tea ja Heart-Shaped Box . Saman vuoden marraskuussa yhtye esiintyi MTV Unplugged -ohjelmassa, joka on yhtyeen kiitellyimpiä esiintymisiä. Postuumisti julkaistiin "MTV Unplugged in New York" (marraskuussa 1994, joka äänitettiin noin vuotta aikaisemmin), parhaat livetaltioinnit sisältävä "From the Muddy Banks of the Wishkah" vuonna 1996, kokoelmalevy "Nirvana" 2002, harvinaisuuksia sisältävä box set "With the Lights Out" 2004 ja box setistä tehty tiivistelmä "" vuonna 2005, jonka kokoamisessa oli mukana myös Cobainin tytär Frances Bean.


title: Kurt Cobain

text: Cobainin makaaberit ja synkeät sanoitukset herättivät paljon keskustelua, varsinkin "In Utero" -albumin kappale "Rape Me" ja albumin alkuperäinen nimi "I Hate Myself And Want To Die" herättivät suuren kohun. Levy-yhtiö ei kuitenkaan sallinut kyseistä nimeä albumille ja se jouduttiin muuttamaan. Cobainin suurimpana ansiona nähdään kuitenkin hänen laulunkirjoitustaitonsa. Kitaristina Cobain ei ollut juuri keskivertoharrastelijaa taitavampi, mutta tämä ei kuitenkaan estänyt häntä olemasta yksi kitaramusiikin keskeisiä uudistajia 1990-luvulla. On huomattavaa, että lähes kaikki In Uteron kappaleet Cobain kirjoitti jo ennen Nevermindin julkaisemista. Kuuluisuuden myötä hänen rikkonainen elämänsä karkasi lopullisesti käsistä. Kiertueilla Cobainin mukana kiersi hänen oma lääkärinsä, joka piti huolta "aineiden tasapainoista".


title: Kurt Cobain

text: Koko aikuisikänsä ajan Kurt Cobain kärsi kaksisuuntaisesta mielialahäiriöstä, heroiiniriippuvuudesta ja pahoista vatsakivuista, joille lääkärit eivät löytäneet mitään selkeää syytä. Cobain lääkitsi itseään heroiinilla 1980-luvun puolesta välistä lähtien. Jo lapsena hänelle määrättiin tarkkaavaisuus- ja ylivilkkaushäiriöön Ritalin-nimistä lääkettä. Tästä sanotaan alkaneen Cobainin koko loppuelämän kestänyt huumeriippuvuus. Hän yritti vieroitushoitoa ensimmäisen kerran vuoden 1992 alussa otettuaan yliannostuksen heroiinia "Saturday Night Live" -esiintymisen jälkeen. Hän otti yliannostuksen myös heinäkuussa 1993 ennen esiintymistään New Yorkissa, mutta Love elvytti hänet laittomasti hankitulla naloksonilla, eikä yleisö havainnut merkkiäkään mistään epätavallisesta. Maaliskuussa 1994 Roomassa Cobain otti sekaisin sampanjaa ja flunitratsepaamia. Courtneyn mielestä tämä oli hänen ensimmäinen itsemurhayrityksensä, mutta Cobain sanoi sitä puhtaaksi vahingoksi. Yhdysvaltoihin palattuaan hän suostui ystävien ja sukulaisten painostuksesta vieroitushoitoon Los Angelesissa sijaitsevaan laitokseen. Hän kuitenkin karkasi laitoksesta, mutta palasi sinne vain pari päivää myöhemmin.


title: Kurt Cobain

text: Lopun alku käynnistyi kun Cobain katosi vieroitusklinikalta maaliskuussa 1994. Courtney Love palkkasi yksityisetsivät paikantamaan miehen. Courtney teki katoamisilmoituksen Kurtin äidin nimellä, jossa varoiteltiin muusikon olevan itsetuhoinen. Kukaan ei löytänyt Cobainia. Ennustettavissa ollut toteutui 5. huhtikuuta 1994: Cobainin verestä löydettiin kolminkertainen yliannos heroiinia. Hän oli myös väitetysti ampunut itseään haulikolla. Jostain syystä haulikosta ei löydetty Cobainin sormenjälkiä. Hänet löysi hälytysjärjestelmän asentaja kahden ja puolen päivän päästä ampumisesta. Asentaja huomasi lasiruudun läpi paitaan, farkkuihin ja kenkiin pukeutuneen ruumiin huoneessa, jonka ikkunassa oli kyltti, jossa luki "Sovun valtakunta". Kurt Cobain makasi selällään lattialla. Kurt oli jättänyt myös itsemurhaviestin, jonka hän oli omistanut lapsuuden mielikuvitusystävälleen Boddahille. Paperissa oli pätkä Neil Youngin kappaleesta "My My, Hey Hey (Out Of The Blue)". Cobain oli kirjoittanut lappuun "It's better to burn out than to fade away" (suom. ""On parempi palaa loppuun kuin hiipua pois"").


title: Kurt Cobain

text: Kuolemasta raportoitiin ympäri maailmaa, ja Suomessakin esimerkiksi Suosikki-lehti ruoti Cobainin elämää tämän lapsuudesta saakka. Joidenkin epäilysten mukaan Courtney Love yritti järjestää Kurt Cobainin murhan palkkaamalla palkkamurhaajan. Dokumentissa "Kurt & Courtney" Eldon Hoke -niminen mies väitti Courtney Loven yrittäneen palkata hänet murhaamaan Cobainin, mutta hän kieltäytyi tehtävästä, koska ei uskonut Courtneyn olevan tosissaan. On myös epäilty Hoken keksineen koko jutun saadakseen julkisuutta. Dokumentissa kuitenkin kerrotaan Hoken läpäisseen valheenpaljastustestit. Dokumentissa kerrotaan myös, että Hoke kuoli epäselvissä olosuhteissa jäätyään junan alle kaksi kuukautta dokumentin teon jälkeen.


title: Kurt Cobain

text: Vieläkään ei ole täysin varmaa tietoa Cobainin kuolemasta. Monien Cobainin fanien mielestä kuoleman syyn pitäisi olla tuntematon eikä itsemurha. Monet uskolliset fanit taistelevat yhä monen vuoden jälkeen saadakseen Cobainin kuolemantapauksen uudelleen käsittelyyn. Monien mielestä myös Cobainin itsemurhakirje on todellisuudessa hänen synninpäästönsä halusta jättää Nirvana. On myös spekuloitu itsemurhakirjeen viimeisten rivien olevan jonkun muun kirjoittamaa. Yleisimmät spekulaatiot aiheesta osoittavat Cobainin vaimoon Courtney Loveen. Cobainin myös huhuttiin suunnitelleen eroavansa Lovesta. Yksi Cobainin vaimoon Courtneyyn osoitettu väite on myös hänen taskustaan löydetty lappu johon hän oli matkinut Kurtin käsialaa.


title: Kurt Cobain

text: Cobainin kuoleman jälkeen hänen suosionsa on säilynyt muun muassa monien postuumien Nirvana-julkaisujen myötä (esimerkiksi "MTV Unplugged in New York" vuonna 1994 ja "From the Muddy Banks of the Wishkah" vuonna 1996). Cobainin musiikista ja elämästä on runsaasti taltiointeja. Hänen muutamista kirjoituksistaan on koottu kirja "Kurt Cobain: Journals" (Kurt Cobain: Päiväkirjat). Vuonna 2007 julkaistiin elokuva "Kurt Cobain: About a Son", joka koostuu Michael Azerradin haastattelusta kirjaan "Nirvana - Come as You Are". Tammikuussa 2007 Cobainin leski Courtney Love alkoi keskustelemaan isojen studioiden kanssa aikeestaan tehdä elokuva yhteisestä elämästään Cobainin kanssa. Elokuva perustuisi Charless Crossin "Heavier than Heaven" -elämäkertaan Cobainista.


title: Kurt Cobain

text: Vuonna 2014 Nirvana nostettiin Rock And Roll Hall Of Fameen. Tilaisuudessa Novoselic ja Grohl soittivat ensimmäistä kertaa yhdessä Cobainin muistolle tämän kuoleman jälkeen. Tapahtumaa isännöi REM:in laulaja Michael Stipe. Vierailevina artisteina esiintyivät Joan Jett, Annie Clark, Lorde ja Kim Gordon.


title: Kurt Cobain

text: Cobain oli hektisestä elämästään huolimatta myös mukana monissa eri musiikkiprojekteissa. Hän tuotti muun muassa Melvins-yhtyeen "Houdini"-albumin, joka julkaistiin 1993. Hän soitti myös rytmikitaraa ja perkussioita albumilla. Cobain esiintyi myös 1990 Mark Laneganin kuuluisassa "The Winding Sheet" albumilla kappaleissa "Down in the Dark" ja "Where Did You Sleep Last Night", joissa hän soitti rytmikitaraa ja lauloi taustoja. Cobain oli mukana myös vaimonsa Courtney Loven yhtyeen Holen toisella albumilla "Live Through This", jossa hän lauloi taustoja muun muassa kappaleissa "Asking for It" ja "Softer. Softest", mutta hänen panostaan albumilla ei mainittu krediteissä. Albumi julkaistiin vain noin viikko Cobainin kuoleman jälkeen.


title: Kurt Cobain

text: Cobain ei ollut kitaristina keskivertoharrastelijaa taitavampi mutta hänen omintakeinen soittotyylinsä on vaikuttanut niihin ominaisuuksiin jotka grungessa ovat ilmeisiä. Hänen kitarasoundinsa koostui paljon monista psykedeelisistä ja rosoisista efekteistä. Myös hänen aggressiota ja ahdistusta purkaavat punk-asenteelliset sanoituksensa loivat tietyn melankolisen normin grungerockiin. Verrattuna punkiin, grungessa katsotaan olevan enemmän sävyjä ja rytmimuutoksia.


title: Kurt Cobain

text: Cobain käytti monia eri kitaroita, joista hänen eniten käyttämänsä mallit olivat muun muassa Fender Jaguar ja Fender Mustang. Hänelle kustomoitiin monia eri kitaroita, joista tunnetuin on Fender Jag-Stang. Ensimmäinen versio saatiin myyntiin 1996. Courtney Love lahjoitti alkuperäisen prototyypin R.E.M.in kitaristille Peter Buckille.


title: Mielenterveys

text: Mielenterveys on käsite, jota on pyritty määrittelemään useilla eri tavoilla. Mielenterveys on psykologisen hyvinvoinnin taso tai mielenterveyden häiriön puuttumista. Suomen kielen sanakirja määrittelee sen ”psyykkiseksi hyvinvoinniksi ja riittäväksi sopeutumiseksi sosiaaliseen ja muuhun ympäristöön”. Maailman terveysjärjestön mukaan mielenterveys on puolestaan "psyykkistä terveyttä eli kykyä hyödyntää omia henkisiä voimavarojaan sekä emotionaalista terveyttä eli kykyä tunnistaa omia ja muiden tunnetiloja".


title: Mielenterveys

text: Sigmund Freudin sanoin kyseessä on ”kyky rakastaa ja kyky tehdä työtä”.


title: Mielenterveys

text: Mielenterveys on määritelty omien mahdollisuuksien tiedostamiseksi, pyrkimykseksi toteuttaa ja lisätä omia mahdollisuuksia ja itsensä hyväksymistä.


title: Mielenterveys

text: Yleisesti katsotaan, että ihminen on mieleltään terve, kun hän kykenee selviytymään itsenäisesti päivittäisistä toiminnoista (ihmissuhteista, päivittäisestä liikkumisesta, työstä ja vapaa-ajasta) siten, että itse ja kanssaihmiset eivät kärsi.


title: Mielenterveys

text:
Mielenterveyttä on määritelty monilla tavoilla. Sigmund Freudin aikoinaan esittämä määritelmä, kyky rakastaa ja tehdä työtä, sopii nykyolosuhteisiin jo huonosti. Määrittelyssä on seuraavat periaatteet:
Mikään näistä periaatteista ei yksinään toimi.


title: Mozilla Thunderbird

text: Mozilla Thunderbird tai pelkästään Thunderbird on kaikilla alustoilla toimiva, ilmainen vapaan lähdekoodin sähköpostiohjelma, jonka on kehittänyt Firefoxista tunnettu Mozilla. Ensimmäinen versio sai 500 000 latausta ensimmäisten kolmen päivän aikana ja 1 000 000 kymmenen päivän aikana. Ohjelmalla voi lukea sähköpostia, syötteitä ja uutisryhmiä.


title: Mozilla Thunderbird

text: Ohjelmaan pystyy lisäämään useita käyttäjätilejä ja vaihtamaan niitä lennossa.


title: Mozilla Thunderbird

text: Thunderbird näyttää viestit listassa, jota voi järjestellä aiheen, liitetiedostojen, lähettäjän, päiväyksen, lukemattomuuden ja suosikkien mukaan. Viestiä kaksoisklikkaamalla se avautuu uuteen välilehteen isompaa katselua varten. Toiminnot kuten pikahaku, tallennetut hakukansiot ("virtuaalikansiot"), kehittynyt viestien suodatus, viestien ryhmittely ja viestitunnukset helpottavat viestien hakemista ja hallitsemista.


title: Mozilla Thunderbird

text: Thunderbird hyödyntää Bayesiaista roskapostisuodatusta ja ymmärtää myös palvelimilla käytettäviä spam-filttereitä, kuten SpamAssassinia.


title: Mozilla Thunderbird

text: Sähköpostiohjelmaa voi laajentaa lisäosilla ja teemoilla, joita voi ladata Mozillan lisäosakokoelmista. Lightning on kalenterilisäosa.


title: Mozilla Thunderbird

text: Thunderbird tukee IMAP- ja POP-sähköpostiprotokollia. Se tukee myös LDAP:ia.


title: Mozilla Thunderbird

text: Thunderbird on käännetty Firefoxin tavoin vapaaehtoisten avulla ympäri maailman. Ohjelmasta on saatavilla jo jopa 52 eri kieltä, joihin kuuluu myös suomi. Ohjelmaan saa myös suomenkielisen oikoluvun Voikko-laajennuksena.


title: Mozilla Thunderbird

text: Thunderbird tarjoaa yritys- ja julkishallinnon tasoisia turvallisuustoimintoja, kuten TLS-yhteyden IMAP- ja SMTP-palvelimille. Ohjelma tukee myös digitaalista allekirjoittamista ja viestin salaamista.


title: Revolveri

text: Revolveri on lyhyt käsituliase, jossa makasiinina toimii pyörivä (= ’revolver’) rulla. Patruunat ladataan siis iskuvasaran virityksestä pyörivään, useimmiten kuusipesäiseen (tästä vanhahtava nimitys kuudestilaukeava) rullaan, joka toimii sekä aseen makasiinina että patruunapesänä, tai useampaan piippuun.


title: Revolveri

text: Elisha Collier patentoi piilukkorevolverin vuonna 1818. Samuel Colt sai patentin omalle revolverilleen Yhdysvalloissa 24. helmikuuta 1836. Euroopassa hän sai patentin edellisenä vuonna.


title: Revolveri

text: Revolveri-nimityksen lähtökohtana on latinan teonsana "volvere" (’pyörittää’), johon re-etuliitteellä saadaan merkityslisä ”uudelleen”. Revolveri on siis ”edelleenpyöritettävä”. Kun revolveri patentoitiin 1800-luvulla Yhdysvalloissa, sen koko nimitys oli "revolving pistol". Myös takaisinpyörittävää rihlakivääriä, "revolving rifle" (revolverikivääri) valmistettiin. Nimitys lyheni nopeasti revolveriksi.


title: Revolveri

text: Revolveri on yksiselitteisesti pistoolityyppi. Tämä on hyvä muistaa kun haetaan yleisnimitystä lyhyelle käsituliaseelle. Koska revolveri nimettiin ensimmäisen kerran englanniksi, sen määritelmä voitaneen ottaa tästä kielestä. "The Oxford English Dictionary" (1989, osa XIII) tekee sen suomeksi käännettynä seuraavasti: ”Pistooli, jossa on koneisto, jolla useaa ladattua piippua tai (tavallisemmin) patruunapesää pyöritetään iskurin eteen, mikä mahdollistaa useiden laukausten nopean ampumisen välillä uudelleen lataamatta.” Italiaksi revolveri on myös "pistola a tamburo" ”rullapistooli”.


title: Revolveri

text: Viroksi revolveri on "revolver". Kirjasuomeen revolveri ilmestyy englannin suorana merkityslainana 19. vuosisadan jälkipuoliskolla, vuonna 1876.


title: Revolveri

text: Yksitoimisissa revolvereissa nallin sytyttävä iskuvasara viritetään erikseen ennen jokaista laukausta vetämällä se taaksepäin virekynnykseen. Kaksitoimisissa revolvereissa liipaisimen painallus virittää iskuvasaran ja pyöräyttää rullan uuteen asentoon, jolloin uusi patruuna on ammuttavissa. Kaksitoimisia revolvereja voi yleensä käyttää myös yksitoimisesti. Yksi- ja kaksitoimisen aseen vasaran viritysliike pyöräyttää myös rullaa.


title: Revolveri

text: Ammuttaessa piipun kohdalla oleva patruuna, ase laukeaa hylsyn jäädessä pesään. Revolverin uudelleenlataamiseksi panosrumpu tyhjennetään hylsyistä ja täytetään uudelleen patruunoilla. Alkuajan mustaruutirevolvereissa ei yleensä ollut erillistä hylsyä, vaan rullan pesät ladattiin ruudilla ja luodilla aseeseen rakennettua puristinta käyttäen. Lopuksi rulla nallitettiin ja ase oli käyttövalmis. Yleisin revolverin patruunakapasiteetti on viisi tai kuusi patruunaa, pienikaliiperisissa 7–9. Nykyään valmistetaan myös seitsemän ja kahdeksan kertaa laukeavia .357 Magnum -revolvereita.


title: Revolveri

text: Rullarevolveri oli toinen vaihe kehitettäessä moneen kertaan laukaistavaa käsiasetta. Ensimmäisessä vaiheessa lisättiin piippujen määrää pistooleissa. Esimerkiksi derringereissä on edelleen yleisesti kaksi tai neljä piippua. Niin sanotuksi siirtymärevolveriksi sanotaan erilaisia ”pippurisirottimia” (engl. "pepperbox" tai "pepperpot"), joissa oli useita piippuja, esimerkiksi belgialaisessa Mariette-revolverissa jopa 24. Revolverin tulinopeus on melkoisesti suurempi kuin esimerkiksi pulttilukkoisen kiväärin, mutta pienempi kuin puoliautomaattisen pistoolin, jonka lipaskapasiteetti on yleensä suurempi (usein 7–18 patruunaa) kuin revolverin rullan patruunamäärä. Lisäksi revolverin rullan täyttäminen on pikalataajaa tai patruunasidettä käyttäenkin yleensä hitaampaa kuin lippaan vaihto puoliautomaattiaseeseen. Revolverin vähäistä patruunamäärää verrattuna puoliautomaattisiin pistooleihin on usein yritetty kompensoida käyttämällä revolverissa suuritehoisia patruunoita, hyvänä esimerkkinä Smith & Wesson Model 500.


title: Revolveri

text: Nykyisten revolverien osumatarkkuus on hyvä, sillä toisin kuin pistoolissa, revolverin piippu on kiinteä. Useimmissa itselataavissa pistooleissa piippu liikkuu lyhyen matkan luistin mukana, ja myös toimintavarmuuden vaatima tai kulumisen aiheuttama väljyys aiheuttaa epätarkkuutta. Revolveri hukkaa patruunan tehoa jonkin verran päästämällä korkeapaineista ruutikaasua piipun ja rullan välistä. Menetys ei ole merkittävä ja yleensä suuritehoisimmat pistoolit ovat revolvereita. Vuoto kuitenkin estää tavanomaisen revolverin tehokkaan äänenvaimennuksen. Joitain yrityksiä piipun ja rullan tiivistämiseksi on aikojen kuluessa tehty, merkittävimpänä useiden maiden asevoimien käytössä ollut belgialainen Nagant, jota valmistettiin merkittävimmän käyttäjänsä Venäjän ja Neuvostoliiton armeijan käyttöön yli kolme miljoonaa kappaletta.


title: Revolveri

text: Revolveria käytetään vieläkin sen yksinkertaisuuden ja varmatoimisuuden takia; siinä ei esiinny syöttöhäiriöitä, ja kaksitoimisissa aseissa syttymätön patruuna voidaan ohittaa vetämällä uudelleen liipasimesta. Ainoa todennäköinen toimintahäiriö on iskuvasaran iskurin piikin vaurioituminen ammuttaessa, ellei laukeamattomia patruunoita oteta lukuun.


title: Revolveri

text: Revolvereja käytetään edelleen poliisiaseina muun muassa Ranskassa, mutta niiden käyttö on vähentynyt huomattavasti.


title: Messier 18

text: Messier 18 on avoin tähtijoukko Jousimiehen tähdistössä. Sen löysi Charles Messier vuonna 1764. Kohde sijaitsee lähellä Messierin luettelon kohteita M17 ja M24.


title: Messier 18

text: Joukko on suhteellisen nuori, vain n. 32 miljoonaa vuotta vanha.


title: James Finlayson

text: James Finlayson (29. elokuuta 1772 Penicuik – 18. elokuuta 1852 Edinburgh) oli Suomessa 1820–1830-luvuilla vaikuttanut skotlantilainen tehtailija, joka perusti Finlaysonin puuvillatehtaan Tampereelle. Tämä loi pohjan Tampereen kehitykselle teollisuuskaupunkina. Häntä pidetään myös Suomen teollisuuden isänä. James Finlaysonin puoliso oli Margaret Finlayson.


title: James Finlayson

text: Uskonnoltaan hän oli syrjitty kveekari ja vaatimattomasta yhteiskunnallisesta asemasta. Hän ei saanut korkeampaa muodollista koulutusta, mutta pätevöityi koneteknikoksi työskenneltyään jo nuorena konepajassa Glasgow'ssa, minne hän oli muuttanut vanhempiensa mukana. Hän oli työssä useissa tekstiilitehtaissa ja yhteen aikaan jopa suurehkon kehräämön johtajana.


title: James Finlayson

text: Vuonna 1798 perustettiin Pietariin keisarilliset Aleksanterin manufaktuurilaitokset, jonne Finlayson tuli konemestariksi ja tutustui itse keisariin. Englannista modernien koneiden vienti oli ankarasti kiellettyä, joten tietotaidon vienti oli ainoa keino teollisuuden käynnistämiseksi muualla.


title: James Finlayson

text: Vuonna 1819 Finlayson ja Englannin raamattuseuran yliasiamies tohtori John Patterson matkustivat Suomeen käynnistämään raamattujen levittämistä maassa. Samana vuonna myös keisari vieraili Tampereella. Tammerkoski havaittiin oivalliseksi voimanlähteeksi teollisuudelle.


title: James Finlayson

text: Ennen tehtaan perustamista Finlayson kirjoitti keisarille pyytäen itselleen ja seuraajilleen uskonvapautta. Aleksanteri I suostui pyyntöön, ja kaikilla Finlaysonin työntekijöillä oli uskonnonvapaus. Saatuaan porvarioikeudet ja senaatin privilegiokirjeen Finlayson rakennutti lainan turvin Tampereelle konepajan ja valimon vuonna 1820 tuottamaan karstaus- ja kehruukoneita tekstiiliteollisuudelle. Keisari myönsi 1821 Tampereelle erivapauden tuoda raaka-aineita ja koneita ilman tullia.


title: James Finlayson

text: Tilauksia ei kuitenkaan tullut ilman kysyntää ja vuonna 1823 Finlayson vaihtoi alaa tekstiiliteollisuuteen uuden Suomen senaatin myöntämän lainan turvin. Edullisen valtion lainan vastineeksi määrättiin, että jokaisen suuriruhtinaskunnan kansalaisen oli halutessaan päästävä tutustumaan tuotantoon. Menestys alkoi vasta 1828, kun raaka-aineessa siirryttiin tuontipuuvillaan ja pian tehdas antoi töitä kymmenelle työntekijälle. Vuonna 1833 tehtaassa oli jo kuudettasataa värttinää. Hurskaana miehenä Finlayson antoi töitä myös lapsille haluten auttaa orpoja ja turvattomia. Orpoja varten tehtaalle perustettiin oma lastenkoti.


title: James Finlayson

text: Vuonna 1836 iäkäs Finlayson myi tehtaansa rääveliläiselle liikemiehelle Carl Samuel Nottbeckille ja hovineuvos Georg Adolf Rauchille ja toimi pari vuotta neuvonantajana ennen paluutaan kotimaahansa. Tehtaalla oli hyvä maine ja Finlayson edellytti ostajien säilyttävän hänen nimensä yhtiön nimessä. Uudeksi nimeksi tuli Finlayson & Co. Perustajan nimi on säilynyt nykypäivään saakka: yhtiön nimi on nykyään muotoa Finlayson Oy.


title: James Finlayson

text: James Finlayson kuoli lapsettomana. Hänet on haudattu Newingtonin hautausmaalle Edinburghiin, Skotlantiin. Nykyisen hautamuistomerkin on pystyttänyt Oy Finlayson-Forssa Ab vuonna 1970 yrityksen täyttäessä 150 vuotta.


title: James Finlayson

text: Finlaysonin tehdasalue on olemassa edelleen Tammerkosken rannalla Tampereen keskustassa. Yhtäkään James Finlaysonin aikaista tehdasrakennusta ei enää ole olemassa. Hän itse asui puolisoineen Tampereen entisessä kruununpolttimossa, jonka tilalle rakennettiin vuonna 1899 Finlaysonin palatsi.


title: Contrat

text: Contrat (espanjan sanasta "contrarevolucionario" ’vastavallankumouksellinen’) olivat Nicaraguan sandinistihallintoa vastaan nousseita sissejä.


title: Contrat

text: Heinäkuussa 1979 Nicaraguan diktaattori Anastasio Somoza Debayle syöstiin vallasta lyhyen sisällissodan jälkeen ja 43-vuotinen Somozan suvun valta päättyi. Sandinistien vasemmistohallintoa vastaan syntyi monia aseellisia liikkeitä, joita kutsuttiin yhteisnimellä contrat. Osa contrista oli kuulunut Somozan suvun vallan aikana Somozan yksityisarmeijaan, kansalliskaartiin, osa puolestaan oli pettyneitä entisiä sandinisteja. Myös Atlantin rannikon miskito-, sumo- ja rama-intiaanit muodostivat oman aseellisen vastarintaliikkeensä.


title: Contrat

text: Yhdysvallat tuki sandinistihallintoa vastaan taistelevia contria. Reaganin hallinto aseisti ja rahoitti contria sekä lähetti sotilasneuvonantajia heidän tuekseen. CIA järjesti myös kansainväliseen tuomioistuimeen asti päätyneen operaation, jossa contrien tuella miinoitettiin Nicaraguan tärkeimmät satamat. Contria on syytetty lukuisista törkeistä, systemaattisista ihmisoikeusrikkomuksista, kuten kidutuksista, raiskauksista ja lukemattomien siviilien murhaamisesta. Yhdysvaltain kongressi esti contrien suoran rahoittamisen ja Reaganin hallinnon yritys kiertää rajoitus johti niin sanottuun Iran-Contra-skandaaliin.


title: Contrat

text: Intiaanien Misurata-liike teki sandinistihallituksen kanssa vuonna 1985 rauhansopimuksen, jossa sovittiin itsehallintoalueen perustamisesta. Contrien ja sandinistien välinen sota päättyi vuoden 1988 aseleposopimukseen. Sen ja vuoden 1989 alussa tehtyjen lisäsopimusten mukaan contrat luopuivat aseista ja palasivat yhteiskuntaan ja politiikkaan. Sopimusten mukaisesti Nicaraguassa järjestettiin vapaat vaalit 1990 ja sandinistihallinto päättyi.


title: Joulupata

text: Joulupata on Pelastusarmeijan joka joulu jo yli sadan vuoden ajan järjestämä keräys vähävaraisten hyväksi. Pelastusarmeijan henkilöstö ja vapaaehtoiset päivystävät patojen kanssa vilkkailla paikoilla ottaen vastaan raha- ja tavaralahjoituksia.


title: Joulupata

text: Vuonna 1998 Joulupata-keräys alkoi toimia myös internetissä. Joulupadat tulevat katukuvaan yleensä joulukuun puolivälissä. Keräyksestä saadut varat käytetään sosiaaliseen toimintaan ja taloudellisessa ahdingossa elävien ihmisten auttamiseksi. Pelastusarmeija järjestää joka vuosi joulujuhlia, joihon ihmisiä kutsutaan.


title: Joulupata

text: Pelastusarmeijan joulupata sai alkunsa San Franciscossa vuonna 1891, kun kapteeni Joseph McFee halusi auttaa vaikeuksissa olevia erityisesti joulun aikaan. Hän muisti nähneensä Liverpoolissa Englannissa padan, jonne laivojen matkustajat saivat jättää rahaa köyhiä varten ja päätti laittaa samanlaisen astian Oaklandin lautan maihinnousun luokse, josta tuli riittävästi rahaa köyhien jouluateriaa varten. McFeen tunnuslauseena oli "Keep the Pot Boiling" (suom. "Antakaa padan porista").


title: Joulupata

text: Suomessa joulupadat pystytettiin ensimmäisen kerran vuonna 1906.


title: Varissuo

text: Varissuo () on kaupunginosa ja lähiö Turun itäosassa, Kaarinan rajalla vajaa seitsemän kilometriä, kuusi kilometriä linnuntietä, Turun keskustasta. Se on Turun nuorimpia lähiöitä. Varissuo on rakennettu pääosin 1970-luvun lopulla ja 1980-luvun alussa. Vielä 1970-luvun alussa alue oli suota.


title: Varissuo

text: Varissuon nimen alkuperästä ei Varissuo-seuran mukaan ole varmuutta, mutta variksiin se ei välttämättä liity. Nimi on saattanut tulla paikallisesta suosta tai asuntotilasta. On myös mahdollista, että nimi perustuu vanhahtavaan "vari"-sanaan, joka on turkulainen väännös ruotsinkielen varm-sanasta. Kertoman mukaan alueen isot kivet säilyivät kesän jälkeen pitkään lämpiminä.


title: Varissuo

text: Varissuolla sijaitsee yhdeksän taideteoksilla koristeltua sähkökaappia. Niitä on Turussa yhteensä noin 130. Kaappien koristelu maalauksilla alkoi juuri Varissuolta vuonna 2004, jolloin ne toteutti Minna Maija Lappalaisen ohjaama suomalais-senegalilainen Taf taf -projekti.


title: Varissuo

text: Varissuon alueelta tiloja omistaneet Turun evankelilais-luterilaiset seurakunnat laittoivat alueen kaavoituksen vireille 1960-luvun alussa. Jotta rakentaminen olisi ollut mahdollista, asemakaava-alueen piti olla pääosiltaan rakentajan hallussa. Kaupunki hankki alueelta tiloja haltuunsa, ja aloitti seurakuntien kanssa maanvaihto- ja asemakaavoitussopimusneuvottelut 1970–1971. Vuoden 1971 marraskuussa allekirjoitetun sopimuksen myötä kaupunki antoi alueelta 55 hehtaaria seurakunnille. Vastineeksi kaupunki sai 160 hehtaaria maata muualta Turusta, kuten Runosmäestä ja nykyisen ylioppilaskylän alueelta.


title: Varissuo

text: Maanvaihto- ja asemakaavoitussopimuksessa alueen kooksi määriteltiin 135 hehtaaria. Seurakuntien omistukseen jäi 75 hehtaaria asuintontteja, kaupunki sai puistot, katumaat ja suurimman osan yleisten rakennusten tonteista.


title: Varissuo

text: Asuinalueen suunnitteluksi julistettiin asemakaavakilpailu, johon jätettiin toukokuuhun 1972 mennessä 27 ehdotusta. Palkintoluokkaan niistä valittiin seitsemän, joista kolmen parhaan välillä järjestettiin jatkokilpailu. Parhaaksi valittiin artkkitehti Raimo Savolaisen työ ”720423”. Anja ja Raimo Savolaisen arkkitehtitoimiston laatima osayleiskaava hyväksyttiin kaupunginvaltuustossa syyskuussa 1974, ja asemakaava vahvistettiin sisäministeriössä helmikuussa 1976. Asemakaava on ”kompaktikaupunki”-tyylinen, ja sen keskeinen ajatus on porrastetusti nousevista kerrostaloista muodostuvat suurkorttelit. Pysäköintiä varten jokaiseen kortteliin rakennettiin kaksikerroksinen pysäköintirakennus. Alueen keskusakselin läpi kulkee kävelyreitti päästä päähän. Kaavassa rakennuksilta edellytettiin ainutlaatuisuutta, mutta pääosin rakennukset ovat Turulle tyypillisiä talotyyppejä.


title: Varissuo

text: Rakentaminen alkoi jo syksyllä 1975, ja ensimmäiset talot valmistuivat keväällä 1976 Hintsankujalle. Päätoiminen rakentaminen jatkui vuoteen 1987. Itäkeskuksen tornitalo valmistui 1988. Turun asuntotuotanto Oy:n ja seurakuntien tekemän sopimuksen mukaan tontit jaettiin perustettaville asunto- ja kiinteistöyhtiöille. Kuuden turkulaisen rakennusliikkeen kanssa tehtiin kehyssopimus, jossa rakennusliikkeet vastasivat asuintalojen rakentamisesta ja Taso puolestaan kunnallistekniikasta, puistoista ja yleisistä rakennuksista. Rakennusliikkeet olivat R. Järvinen Oy, Kivikartio Oy, Puolimatka Oy, Rakennus Oy, Ruola Oy ja Urakoitsijat Oy.


title: Varissuo

text: Liikekeskustan rakennussuunnitelma valmistui 1977, mutta talouden laskusuhdanne viivästytti rakennustyön aloittamisen vuoteen 1980. Laskusuhdanne vaikutti myös siten, että Varissuolle rakennettiin suunniteltua enemmän vuokra- ja Arava-asuntoja. Alun perin tarkoitus oli, että noin puolet rakennuskannasta olisi ollut vapaarahoitteista. Seurauksena myös lapsiperheiden suhteellinen osuus oli kaavailtua suurempi. Alkuvuosien palvelut toteutettiin parakeilla. 1979 alueelle valmistui terveyskeskus, ja liikekeskus Itäkeskus vuonna 1981.


title: Varissuo

text: Varissuon rakennussuunnitelmia alettiin kritisoida 1980-luvun alussa. Osa asukkaista vastusti liian tiheäksi kokemaansa kaavoitusta ja halusi alueelle enemmän viheralueita. Valtuusto päättikin vuonna 1982 jättää kaksi tonttia rakentamatta, ja myöhemmin korvauksena seurakunnille annettiin tontteja muualta.


title: Varissuo

text: Varissuon asukasluku oli 8 865 ihmistä vuoden 2016. Varissuon alueella puhutaan yli 60 eri kieltä. Alueen väestöstä 48 prosenttia puhui äidinkielenään jotain muuta kuin suomea vuonna 2018, ja ala-asteen koulujen ykkösluokkalaisista lähes 80 % puhuu äidinkielenään jotain muuta kuin suomea. Alueen koulussa yli puolet kaikista oppilaista on ulkomaalaistaustaisia. Asuinalueen toisessa koulussa, Turun yliopiston opettajankoulutuslaitoksena toimivassa ja valtio-omisteisessa Turun Normaalikoulussa, äidinkielen merkitystä korostetaan. Lasten vanhempien kanssa halutaan myös tehdä yhteistyötä.


title: Varissuo

text: Maahanmuuttajaväestön muutto Turkuun kohdistuu voimakkaiten Varissuolle, minkä takia lähiötä on kutsuttu maahanmuuttajien sisäänmuuttoalueeksi kaupungissa. Varissuolle hakeutumiseen vaikuttavat henkilökohtaiset kontaktit sekä alueen tunnettuus muualla Suomessa. Varissuo ei kuitenkaan ole pelkästään sisäänmuuttoalue, sillä monesti myös seuraava asunto on alueella: muut kuin suomenkieliset muuttavat selkeästi useammin alueen sisäisesti. Maahanmuuttajat pitävät Varissuon palvelutasosta, ja alueella on myös paljon etnisiä liikkeitä, maahanmuuttajayhdistyksiä ja uskonnollisia kokoontumistiloja. Monikulttuurisuuden lisääntymisen seurauksena suvaitsevaisuus on lisääntynyt erityisesti nuorten keskuudessa.


title: Varissuo

text: Marko Juntusen vuonna 2016 tekemän selvityksen mukaan Varissuolla kasvaneet maahanmuuttajanuoret kokevat toisiaan kohtaan voimakasta solidaarisuuden tunnetta, jota he kutsuvat ”vakkelaisuudeksi” Varissuon (”Vakke”) mukaan. Eri kulttuureista tulevat nuoret kohtaavat iltaisin Varissuon nuorisotalolla, jonka 230 jäsenestä alle kymmenellä molemmat vanhemmat ovat Suomessa syntyneitä. Nuoret pitävät lähiötä turvallisena ja viihtyisänä alueena eivätkä koe sitä muukalaisvihamieliseksi. Vaikka julkisessa keskustelussa lähiön ongelmia korostetaan, nuorisotyöntekijät ja vartiointliikkeiden edustajat sanovat alueen rauhoittuneen huomattavasti 1990-luvun lamavuosista.


title: Varissuo

text: Varissuon työttömyysaste oli vuonna 2014 Turun kaupunginosista toiseksi suurin. Poliisin mukaan alueen suurin huolenaihe on sosiaalinen syrjäytyminen. Varissuolla pitkään asuneistakaan kaikki eivät osaa asioida suomen kielellä. Varissuolla 12 vuotta aluepoliisina toiminut Vesa Jauhiainen pyrkii kiertämään lähiön jokaisella työvuorollaan. Hän tekee yhteistyötä alueen toimijoiden kanssa, ja toimii Turun normaalikoulun rehtorin mukaan ”kasvatuskumppanina” pelkän kurin- ja järjestyksenpidon lisäksi. Varissuon positiivisten tulosten takia sisäministeriö haluaa tuoda Turun aluepoliisin mallin muuallekin Suomeen ennaltaehkäisevän työn kehittämiseksi.


title: Varissuo

text: Varissuolla alueen eri sektorien toimijat ovat tehneet jo pitkään aktiivista aluetyötä kaupunginosan kehittämiseksi. Turun lähiöistä Varissuolla on monipuolisimmat palvelut. Varissuon liikekeskuksessa toimii päivittäistavarakauppoja, kirjasto, terveysasema, sosiaalitoimisto, Varissuon kirkko, nuorisotalo, kioski, ravintoloita, postin asiamiespiste, apteekki ja muita liikkeitä. Muita palveluita ovat kaksi peruskoulua, lukio, kuntorata, jalkapallokentät, tenniskentät ja jäähalli.


title: Varissuo

text: Toisaalta pankkipalveluiden lisäksi Varissuolta on lakkautettu esimerkiksi Kelan toimipiste.


title: Varissuo

text: Varissuolta pääsee useilla bussiyhteyksillä ydinkeskustaan alle puolessa tunnissa, arkipäivisin vuoroja on jopa alle kymmenen minuutin välein. Vuonna 2012 on julkisesti keskusteltu raitiovaunu- tai kevytrautatieyhteyden rakentamisesta Varissuolle.


title: Varissuo

text: Majanummen koulu suljettiin 2000-luvun alussa homevaurioiden vuoksi, mutta se otettiin taas käyttöön monitoimitalona vuonna 2005.


title: Tahtipuikko

text: Tahtipuikko tai pelkkä ”puikko”, myös ”pinna” tai ”tikku”, on kapellimestarin käden jatke, jonka liikkeillä hän johtaa orkesteria. Tahtipuikko on hyödyllinen, koska kapellimestari voi sillä halutessaan antaa hienovaraisempia ja tarkempia merkkejä kuin pelkillä käsillä. Jotkut kapellimestarit kuten esimerkiksi Pierre Boulez eivät kuitenkaan käytä puikkoa laisinkaan.


title: Tahtipuikko

text: Tahtipuikko on tavallisimmin valkoiseksi maalattua puuta ja sen kädensija on korkkia. Jokaisella kapellimestarilla on omat mieltymyksensä puikon ulkonäön, pituuden, painon ja käytön suhteen.


title: Sofokles

text: Sofokles (, 496 eaa.? – 406 eaa.) oli antiikin kreikkalainen näytelmäkirjailija, pappi, poliitikko ja sotapäällikkö. Häntä pidetään yhtenä antiikin Kreikan suurimmista kirjailijoista. Hänen 123 näytelmästään vain seitsemän tragediaa on säilynyt kokonaisina, 60–90:stä on säilynyt katkelmia.


title: Sofokles

text: Sofokles syntyi Ateenan pohjoispuolella Attikan Kolonoksessa. Hänen sanotaan syntyneen viisi vuotta ennen Marathonin taistelua ja olleen kuusitoista kun hänet valittiin tanssimaan poikien kuorossa voitonjuhlassa persialaisista Salamiin taistelun jälkeen. Hänen isänsä Sofilos oli jonkinlainen äveriäs kauppias, seppä tai asetehtailija.


title: Sofokles

text: Sofokles osallistui moniin Dionysia-juhlien näytelmäkilpailuihin ja voitti useimmat. Hän uudisti teatteria lisäämällä näyttelijöiden määrää yhdellä (kahdesta kolmeen), kasvatti kuoron koon kahdestatoista viiteentoista ja otti käyttöön skenografian eli maalatut kulissit.


title: Sofokles

text: Sofokleen nykyaikaan säilyneet tragediat ovat:


title: Kojootti

text: Kojootti eli preeriasusi ("Canis latrans") on Pohjois-Amerikassa elävä koiraeläin.